1 Samuel 17 (BALI)\n1Wong Pilistine munduhang wadua balannyane jaga mayuda. Ipun sami mapunduh ring Soko wewengkon tanah Yehuda tur makemah ring satunggaling genah sane mawasta Epes-Damim ring pantaran Soko miwah Asekane.\n2Sang Prabu Saul miwah parawong Israele taler mapupul tur makemah ring Lebak Ela. Irika ida nabdabang gelar jaga nglawan wong Pilistine.\n3Wadua balan wong Pilistine wenten ring bukit sane drikian, miwah wadua balan Israele ring bukite drikaan, kabelat antuk lebak.\n4Raris wenten anak mawasta Goliat, jadma saking kota Gat medal saking pantaran wong Pilistine, tumuli nangtangin wong Israele. Jadmane punika tegehipun wenten sawatara 3 meter.\n5Ipun ngangge topong miwah baju temaga sane bobotipun sawatara seket pitu kilogram.\n6Buntutipune taler kakaput antuk temaga, tur ipun ngagem tumbak temaga.\n7Patin tumbaknyane wenten amun punyan buahe agengipun, tur besin tumbaknyane sawatara wenten pitung kilogram beratipun. Ring arepan ipune wenten prajurit asiki tukang makta tamiangnyane.\n8Goliat tumuli gelur-gelur marep ring wadua balan Israele, kadi asapuniki: “To ngudiang cai ditu. Apake cai nyadia masiat? Icang ene wong Pilistin tur cai panjak Saule! Jani pilih uli pantaran caine aukud, buat nglawan icang.\n9Yening ia nyidaang ngalahang icang, icang ajak makejang lakar dadi panjak caine, nanging yening ia kalahang icang, cai ajak makejang lakar dadi panjak icange.\n10Jani icang nangtangin wadua balan Israele, nah pesuang uli ditu aukud buat maperang tanding nglawan icang!”\n11Rikala Ida Sang Prabu Saul miwah wadua balan idane mireng baos wong Pilistine punika, ida miwah wadua balane sami rumasa kalintang ajerih.\n12Dane Daud punika okan Dane Isai anak saking desa Eprata wewengkon Betlehem daerah Yehuda. Dane Isai madue oka lanang kutus diri. Duk panyeneng Ida Sang Prabu Saul, Dane Isai sampun lingsir pisan.\n13Okan Dane Isai tetiga sane pinih duur ngiring Ida Sang Prabu Saul ka payudan. Pesengan okan danene sane tetiga punika, inggih punika Eliab, Abinadab miwah Sama.\n14Dane Daud punika okan Dane Isai sane pinih alit. Daweg semeton danene sane duur-duuran tetiga punika ngiring Ida Sang Prabu Saul,\n15Dane Daud nyabran rahina mawali ka Betlehem buat ngangonang biri-birin ajin danene.\n16Nyabran semengan miwah nyoreang Goliat nangtangin bangsa Israel kantos petang dasa rahina suenipun.\n17Sedek rahina anu, Dane Isai mabaos ring Dane Daud, okan danene sapuniki: “Kema jemak gandume dasa kilo, rotine dasa bungkul, enggalang abaang beli-belin ceninge di pasiatan.\n18Aba masih kejune ane dasa pabuat komandan pasukane. Pedasin pesan apake beli-belin ceninge rahayu, tur abaangja bapa tanda ane makadadi bukti mungguing belin ceninge pada rahayu.\n19Ida Sang Prabu Saul, beli-belin ceninge muah wadua balan Israele makejang ada di Lebak Ela sedek masiat nglawan wong Pilistine.”\n20Benjangne palimunan pisan Dane Daud sampun matangi. Kambing miwah biri-birin danene raris serahang dane ring satunggaling anak sane kapangandikayang ngangonang, tur dane ngambil sakancan bebaktaan sakadi sane sampun kapangandikayang antuk ajin danene, tumuli mamargi. Dane rauh ring pakemahan, rikala wadua balane sedekan nabdabang gelar, tur pada masuryak-suryak.\n21Wong Israel miwah wong Pilistine sami pada nabdabang gelar buat mayuda, tur sampun pada marep-arepan.\n22Dane Daud raris nyerahang bebaktaan danene ring komandan juru ngetangang bekel wadua balane. Sasampune punika dane raris malaib ka genah barisan wadua balane. Sarauhe irika dane raris mataken ring raka-rakan danene, napike dane pada rahayu.\n23Risedek Dane Daud mabaos ring rakan danene, Goliat malih medal tur nangtangin bangsa Israele sakadi sane sampun-sampun. Baosipune punika kapiragi antuk Dane Daud.\n24Rikala wadua balan Israele ngantenang Goliat, ipun sami raris malaib kabatek antuk ajerihipune.\n25Ipun pada mabaos ngajak timpalnyane, sapuniki: “Tingalinja jlemane ento! Padingehangja patangtangne! Ida Sang Prabu Saul suba majanji lakar mapaica upah gede teken anak ane nyidayang ngamatiang musuhe ento. Ida masih lakar maicayang okan idane ane istri buat dadi kurenannyane, tur kulawargan bapannyane kicen leluputan pajeg.”\n26Dane Daud raris mataken ring anake sane nampek ring dane sapuniki: “Napike upah anake sane mrasidayang ngaonang wong Pilistine miwah mebasang wong Israele saking nandang kimud? Sirake sujatinne wong Pilistin sane nenten masunat punika, sane purun nganistayang wadua balan Ida Sang Hyang Widi Wasa sane nyeneng?”\n27Anake punika tumuli nuturang pikolih anake sane mrasidayang ngaonang Goliat.\n28Rikala Dane Eliab, rakan danene sane pinih duur punika, mireng bebaosan Dane Daud ring anake punika, Dane Eliab raris duka ring Dane Daud, sarwi mabaos asapuniki: “To ngudiang dadi adi teka mai? Nyen ane serahin adi biri-birine ane angonang adi di tegale? Beli suba nawang perah adine ane nakal tur wanen. Pasti adi teka mai apanga maan mabalih anak masiat.”\n29Nanging Dane Daud masaur sapuniki: “Tiang tan wenten ngudiang-ngudiang. Punapike tiang tan dados mataken?”\n30Wus punika dane raris nilarin rakan danene tur mataken malih ring anake tiosan antuk pataken sane pateh. Tur sabilang dane mataken, dane polih pasaur sane pateh.\n31Katah anake sane miragi baos Dane Daud tur anake punika nguningayang ring Ida Sang Prabu Saul. Ida raris ngandikayang Dane Daud mangda tangkil.\n32Dane Daud raris matur ring Ida Sang Prabu Saul sapuniki: “Duh ratu sang prabu, tan wenten anak sane patut ajerih ring wong Pilistine punika. Titiang sane jaga ngarepin jadmane punika.”\n33Nanging Ida Sang Prabu Saul raris ngandika ring Dane Daud sapuniki: “Kenken lakar baan cening nglawan ia, cening enu cerik, nanging ia uli cerik suba dadi prajurit.”\n34Nanging atur Dane Daud ring Ida Sang Prabu Saul sapuniki: “Duh ratu sang prabu, titiang sampun biasa ngangonang biri-birin bapan titiange. Yening wenten singa wiadin beruang sane nyarap biri-birine punika asiki saking pantaran gompyokannyane,\n35raris uber titiang tur lempag titiang buat mebasang biri-birine punika saking bungut singane wiadin beruange punika. Yan prade satone punika mabalik nglawan titiang, baongipune sane dengek titiang raris lempag tur pademang titiang.\n36Titiang sampun akeh mademang singa wiadin beruang. Jadma Pilistine sane nenten masunat punika jaga patehang titiang sakadi salah tunggal satone punika, santukan ipun sampun purun nganistayang wadua balan Ida Sang Hyang Widi Wasa sane nyeneng.\n37Ida Sang Hyang Widi Wasa sampun ngluputang titiang saking kukun singa miwah beruange punika. Ida taler jaga ngluputang titiang saking wong Pilistine punika.” Ida Sang Prabu Saul raris ngandika ring Dane Daud sapuniki: “Nah yening keto, kema cening majalan! Ida Sang Hyang Widi Wasa ngraksa cening.”\n38Ida Sang Prabu Saul raris maicayang busana perang idane ring Dane Daud. Dane tumuli kasalukin tetopong temaga miwah kawaca temaga.\n39Dane Daud raris ngantungang pedang Ida Sang Prabu Saul ring sisin kawaca temaga punika, raris ngindayang mamargi, nanging dane nenten mrasidayang, santukan dane durung naenin ngangge pangangge sane kadi asapunika. Dane Daud raris matur ring Ida Sang Prabu Saul asapuniki: “Titiang tan mrasidayang mayuda nganggen pangangge puniki sami. Titiang durung biasa ngangge pangangge kadi asapuniki.” Dane Daud tumuli ngelus panganggene punika.\n40Dane Daud raris ngambil tungked danene, tur dane ngrereh batu sane belig malengis lelima saking tukade tur genahang dane ring kantong danene. Dane tumuli medal maranin Goliat saha sregep makta blangsut.\n41Wong Pilistin punika taler maranin Dane Daud, kasarengin antuk anake sane makta tamiangnyane sane mamargi ring arepannyane. Ipun sayan nganampekang,\n42tur rikala ipun sampun pedas ring Dane Daud, ipun raris nganistayang dane, santukan dane kantun kalangkung wimuda.\n43Wong Pilistin punika raris mabaos ring Dane Daud asapuniki: “Kaden cai icang ene cicing, mawanan cai maranin icang ngaba tungked?” Ipun raris nemah Dane Daud masrana paradewa-dewannyane.\n44Sasampune punika ipun nangtangin Dane Daud sapuniki: “Nah jani maija arepin icang, icang lakar nadiang bangken caine maman kedis muah buron.”\n45Pasaur Dane Daud ring ipun sapuniki: “Cai nglawan icang baan pedang, tumbak muah gada. Nanging icang nglawan cai aji parab Ida Sang Hyang Widi Wasa, Ane Maha Kuasa, Widin wadua balan Israele ane nistayang cai ento.\n46Di dinane ene Ida Sang Hyang Widi Wasa lakar nyerahang cai tekening icang. Icang lakar ngalahang cai tur lakar munggal baong caine. Icang lakar nadiang wadua balan Pilistine amah-amahan kedis muah buron, apanga makagumi anake nawang mungguing Israel ngelah Widi.\n47Buina makejang anake lakar nawang mungguing Ida Sang Hyang Widi Wasa tusing merluang pedang wiadin tumbak buat ngrahayuang kaulan Idane. Ida mula jayengrana tur Ida lakar nyerahang cai teken icang ajak makejang.”\n48Rikala Goliat maranin Dane Daud, Dane Daud digelis nyagjag nganampekin gelar wadua balan Pilistine buat jaga nglawan ipun.\n49Dane Daud raris ngambil batu asiki saking kantong danene, tumuli mlangsutin Goliat. Batune punika ngenain gidat Goliate kantos macelep ring polonnyane. Irika Goliat raris bah makakeb ring tanahe.\n50Kadi asapunika Dane Daud ngaonang tur ngamademang Goliat boya nganggen pedang, nanging antuk blangsut miwah batu.\n51Dane Daud raris malaib maranin Goliat, tur ngadeg ring tundunnyane. Dane tumuli ngambil pedangipune tur ngaud pedange punika saking saungnyane ngraris nyempal baongnyane kantos pegat. Rikala wong Pilistine manggihin mungguing pamucukipune sampun padem, ipun raris pada malaib.\n52Wadua balan Israel miwah Yehudane raris pasrangkab pada bangun masuryak tur nguber wadua balan Pilistine kantos rauh ring Gat miwah gapuran kota Ekrone. Iparawong Pilistin sane keni kapademang pajlempang ring margine sane ngungsi ka Saaraim, kantos rauh ring Gat miwah Ekron.\n53Sasampune wadua balan Israele mawali saking nguber wong Pilistine punika, ipun majejarahan ring pakemahan wong Pilistine.\n54Dane Daud ngambil tenggek Goliate raris kabakta ka Yerusalem, nanging sanjatannyane kabakta ka jeroan danene.\n55Rikala Sang Prabu Saul ngaksi Dane Daud mayuda nglawan Goliat, ida mataken ring Dane Abner, senapatin wadua balan idane, sapuniki: “Nyen ngelahang pianake anake truna ento?” Dane Abner tumuli matur: “Nawegang ratu sang prabu, titiang nenten pisan uning.”\n56Ida sang prabu ngandika malih: “Tegarang takonang, pianak nyene sujatinne anake truna ento!”\n57Duaning punika rikala Dane Daud mawali ka kemah, sasampun dane mademang Goliat, Dane Abner raris ngajak dane nangkil ring Ida Sang Prabu Saul. Daweg punika Dane Daud kantun makta tenggek Goliate.\n58Ida Sang Prabu Saul tumuli mataken ring Dane Daud: “Ih cening, pianak nyenke cening ene?” Atur Dane Daud: “Titiang puniki pianak parekan iratune, Isai wong Betlehem punika.”


Sareng Sami Ngulurin Tangan - BASAbaliWiki\nSareng Sami Ngulurin Tangan\nSauningin iraga maka sami, wenten konflik sane rame anak ngarembugang perang Ukraina. Iraga makasami ngrasayang dampak ulian konflik Ukrainane punika. Umpaminyane ring bidang ekspor, ajin lengis sane ngancan negeh-negehang miwah sane lianan. Nenten nutup kaadaan yening sadina-dina wenten perarudan utawi pengungsi mriki. Napi sane anut kalaksanayang.\nPabetan iraga dados warga Indonesia indik nrima pengungsi minab sekadi konflik ring Ukraina puaran masiat, iraga musti nrima para pengungsi pinih becik nenten kadasarin antuk kapentingan sepihak. Nenten ja pengungsi sane wed saking ukraina manten nanging saking kadadua Negara sane masiat, iraga dados warga negara sane madue asas kemanusiaan pinih becik patut iraga nrima kadadua pihak ne punika. Nenten mentingin ras, suku, utawi wed para pengungsinyane. Sampunang kanti nyiriang deskriminasi rasisme miwah sane lianan, makejang iraga patut tulungin katur adil. Makejang kadasarin antuk prikemanusiaan sane adil lan beradab manut tekening dasar negara iraga inggih punika Pancasila.\nNanging nenten delokin saking sisi positifne manten, makaca saking konflik pengungsi Rohingya saking Myanmar rauh ke Indonesia nika para pengungsinyane ngae biyota ring warganyane, ngarasayang mauyak tekening sapangrauh para pengungsine. Indik kaprabuatne punika, tindakan sane patut kaambil inggih punika makta para pengungsi ka pihak berwajib apang dadi kauningin nasib para pengungsinyane sane mabuat jele. Mawinan punika nenten tanggung jawab iraga dados krama sane sampun nrima dados pengungsi ka Indonesia. Minab anut pabinayan saking sosial ekonomi lan budaya sane nenten katoleransiang malih. Anut saking tanggung jawab kantos para pengungsinyane iraga patut masih tanggung jawab ka Negara Kesatuan Indonesia yening para pengungsinyane melaksana sane nenten anut tekening hukum, ngusak ngasik para warga, maka iraga patut nyerahang para pengungsinyane ring pihak berwenang.\nNika mawit saking pengungsi Rohingya, nanging ring keadaan mangkin makaca saking pajogjagan Negara Ukraina teken Rusia sane maperang antar Negara. Sane kauningayang iraga sareng sami kadadua Negara punika sedeng masiat, maselisih, maperang lan magarang indik kakalih poros dunia inggih punika Blok Barat lan Blok Timur. Iraga dados krama Indonesia sane milih Independen utawi Non Blok patut masih masikap netral kantur kadadua Negara sane maperang. Dados katiruin ring masalah sane sampun lampus ring tongos macunduk G20 sane kaselenggara ring Indonesia tepatnyane ring Bali. Negara ngae ngundang Negara sane sedeng maselihihan antuk saling nguatin Blok ia ajak makejang, anut ring punika iraga contohin antuk nrima para pengungsi sane minab rauh ka Indonesia. Pawakan iraga makasami patut adil utawi ngelaksanayang gerakan Non Blok patut iraga laksanayang nenten mentingin saking blok napi manten. Silih sinunggil conto sane anut ngwantu pengungsinyane indik turis khususnyane sane wenten ring wewidangan Bali, wisatawan wisatawan sane maasal saking Ukraina lan Rusia nenten mresidayang budal ka Negarane krana wenten penutupan jalur rauh ka wewidangan sane sedeng maperang. Iraga ngwantu ngajak utawi ngicenin tongos sementara antuk katinggalin ia para turis-turis. Lianan punika wenten kasus lianan ia warga Rusia ngalamin indik pemblokiran ATM sane ngeranayang ia makejang nenten nyanggupin numbas kabutuhan sawai-wai, mawit ring masalah punika iraga patut nulungin ngicenin sumbangan kebutuhan pokok umpaminyani donasi barang utawi jinah. Siosan ring punika yening ia makejang nglanggar hukum utawi norma norma masyarakat setempat, sedados rasa tanggung jawab iraga sareng sami ring Negara Republik Indonesia iraga patut ngelaporin ia kepihak sane mawenang.\nProperty "SummaryTopic id" (as page type) with input value "Sikap adil atau Non Blok juga harus kita tunjukan tanpa memandang mereka dari Blok Barat atau Blok Timur. Salah satu contoh untuk dapat membantu pengungsi adalah para turis kususnya yang berada di daerah bali wisatawan-wisatawan yang berasal dari kedua Negara tersebut bisa saja mereka tidak dapat kembali ke rumahnya di karenakan adanya penutupan jalur masuk untuk kedua Negara tersebut, kita dapat membantu mereka dengan memberikan tempat tinggal yang layak untuk sementara waktu. Ada juga kasus lain yang berasal dari Negara rusia yang dimana para warga rusia mereka mengalami masalah pemblokiran kartu ATM yang membuat mereka tidak dapat menggukan uang mereka untuk memenuhi kebutuhan mereka sehari hari, maka dari itu kita dapat melakukan beberapa cara untuk membantu mereka seperti memberikan bantuk kebutuhan pokok atau membuat open donasi. Tetapi jika mereka melanggar hukum atau norma masyarkat setempat sebagai bentuk rasa tanggung jawab kepada Negara Republik Indonesia kita juga harus melaporkan mereka kepihak yang berwenang" contains invalid characters or is incomplete and therefore can cause unexpected results during a query or annotation process.


Nudutin Kahyun Wisatawan, Gubernur Mapangapti Makepung Cup Ngaranjing Ring Kalender Pariwisata - balitopnews.com\nNudutin Kahyun Wisatawan, Gubernur Mapangapti Makepung Cup Ngaranjing Ring Kalender Pariwisata\nGubernur Bali Wayan Koster mapangapti mangda Makepung Gubernur Cup sane mawali inggian sane kapertama kalaksanayang puniki pacang dados agenda/parikrama awarsa pisan miwah ngaranjing ring daftar kalender pariwisata.\nIndik punika kasobyahang olih Gubernur Koster sawusan nyukserahang piala bergilir pacentokan Makepung Gubernur Cup ring Kalangan Makepung Samblong, Sanggar Agung, Jembrana, rahina Redite (14 Juli 2019). Sadurungnyane ring rahina sane pateh, sakemaon matiosan genah parikrama puniki kabungkah olih Wakil Gubernur Bali Tjokorda Oka Artha rdhana Sukawati (Cok Ace).\n"Acara puniki kaaptiang mangda prasida nudut kahyun para wisatawan mangda rauh ke Jembrana, kapungkur becikan parikrama puniki kadudonin antuk pamargi acara sane tiosan. Dadosnyane nenten kamargiang wantah arahina kemanten, nanging paling kidik tigang rahina utawi langkung," baos Gubernur Koster sane makanten rauh kasarengin olih Ibu Putri Suastini Koster miwah Sekretaris Daerah (Sekda) Provinsi Bali Dewa Made Indra.\nPinaka utsaha anggen ngamuktiang indik punika, Gubernur Koster pacang ngamecikang kalangan genah pacentokan makepung sane sapisanan magenah ring lahan aset padruwen Pemprov Bali. "Pacang kabecikang mangda sayan paripurna, nenten wantah margi sane kasediang majeng ring ingon-ingonan kebo malaib, nanging mangda ngalikub sayan nyimbarang, sapisanan taler mekanisme pamargin parikramannyane," baos dane.\nNenten wantah punika, Gubernur Koster taler maderbe pangrancana pacang ngamargiang parikrama pacentokan sane pateh ring warsa-warsa sane jagi rauh. "Sajabaning makepung, jegog taler pacang kakaryanang event, sakadi Festival Jegog utawi parikrama sane tiosan," baos dane ngawewehin.\nTios ring punika, mapaiketan ring kamargiangnyane pacentokan Makepung Gubernur Cup sane kaprakarsanin olih anggannyane punika, indik puniki wantah bagian saking utsaha ngelastariang miwah ngalimbakang tradisi khas padruwen Kabupaten Jembrana. "Makepung wantah tradisi unik sane embas saking budaya agraris miwah patut kabaos langka, sampun sapatutnyane mangda iraga tetep ngalastariang," baos Wayan Koster negesang.\nSajabaning punika, parikrama Makepung Gubernur Cup puniki wantah silih sinunggil bukti saking samaya politiknyane majeng ring krama Jembrana sadaweg durung kajudi dados Gubernur mangda nangiang tur ngalimbakang malih tradisi khas daerah Bali Barat punika.\n"Daweg kampanye Pilgub (Pemilihan Gubernur) sane riin, wenten pikahyun krama Jembrana mangda tradisi makepung puniki katangiang malih tur titiang sampun masamaya, astungkara warsa 2019 puniki prasida mamargi becik lan parikrama puniki Gubernur Cup sane kapertama kamargiang duk sapamadeg titiang," baos Koster sane taler kajudi dados Ketua DPD PDIP Provinsi Bali.\nNyawis pangrancana Gubernur Koster ngaranjingang Makepung Gubernur Cup ring sajeroning kalender pariwisata, kasanggra becik olih Wakil Ketua Panitia kegiatan, Made Rentana. Malarapan ring indik punika, dane mapangapti parikrama puniki pacang prasida dados silih sinunggil daya tarik wisata ring Jembrana.\nSalanturnyane ipun taler ngaturang suksemaning manah majeng ring Gubernur Bali sane sampun ledang ngamargiang pacentokan makepung pinaka seni budaya ciri khas miwah kebanggaan krama Jembrana. "Suksema majeng ring Bapak Gubernur duaning sampun ledang ngamargiang malih Gubernur Cup sane naenin ngandeg makudang warsa sane lintang," atur ipun.\nSadurungnyane, Wagub Cok Ace kasarengin Wakil Bupati Jembrana Made Kembang Hartawan miwah Sekda Provinsi Bali Dewa Made Indra daweg mungkah acara maosang parindikan sane pateh sareng Gubernur Koster. Dane mapangapti, parikrama puniki prasida kamargiang tarus nyabran warsa ring sajeroning utsaha ngajegang tradisi miwah budaya ring Kabupaten Jembrana. Sajabaning punika, ngawit kamargiang regenerasi majeng ring para pelakunnyane mangda nenten nyantos punah. "Duaning event puniki sampun mabukti prasida nudut kahyun para wisatawan mangda nonton," baos mantan Bupati Gianyar puniki.\nRing parikrama pacentokan warsane mangkin kamiletin olih 360 pamilet sane kakepah manados kelompok Ijo Gading Timur akehipun 116 pamilet miwah Kelompok Ijo Gading Barat akehipun 244 pamilet. Sane metu pinaka jayanti umum satu wantah Kelompok Ijo Gading Barat, tur Ijo Gading Timur patut puas pinaka jayanti umum kalih. (Balitopnews.com / Amo Bali )


LIANGE MANADI SEBET - BASAbaliWiki\nLIANGE MANADI SEBET\nNi Made Mira Cahyani\nRing aab jagate mangkin, sami krama pastika nganggen sosial media. Napimalih mangkin rikala gumine gering agung ulian covid-19 akeh anak sane nenten becik nganggen sosial media. Akeh berita hoax utawi berita sane iwang kasobyahang ring sosial media. Buka siap sambehin ijin sami paling, kadi sampi mebalih gong sami bengong nenten uning sane ken berita sane patut.\nTitiang jagi nyeritayang indik timpal titiang sane keni berita hoax utawi berita sane iwang.Timpal titiang duk desember 2020 numas laptop online ring istagram sangkaning ajinnyane mudah, timpal titiang sampun transfer jinahnyane, nanging kantos mangkin laptopnyane nenten rauh. Ipun sedih pisan sangkaning sampun keni penipuan. Lan wenten timpal titiang sane kenal sareng anak lanang ring sosial media lan ipun dados gegelan. Nanging rikala ipun sareng kalih mesemaya mekunyit dialas utawi matemu, timpal titiang nyesel sawireh anak lanang sane ring foto matiosan sareng sane rauh lan irika ipun suud megegalan.\nIraga dadi anak luh patut kritis sampunan langsung percaya sareng berita ring sosial media. Celebingkah beten biu, belah pane belah paso, gumi linggah ajak liu, ade kene ade keto. Iraga patut dueg, tatas lan uning teken berita sane patut lan sane hoax. Iraga sepatutnyane ngelaksanayang 3M. Memaca, Menyeleksi, Lan Menyobyahang. Memaca dumun berita sane kapolihang lan seleksi napike berita punika patut utawi hoax, yening sampun patut berita punika dados kasobyahang.


2 Korintus 3 (BALI)\n1Punapike tiang malih pacang nyumbungang dewek? Punapike perlu tiang ngedengang surat pujian ring semeton, wiadin nunas surat pujian saking semeton, sakadi sane sampun kalaksanayang antuk anake tiosan?\n2Sujatinipun semeton sareng sami sane makadados surat pujian buat tiang, sane katulis ring manah tiange, tur sane kuningin lan kawacen antuk anake sareng sami.\n3Santukan sampun sinah mungguing Ida Sang Kristus sane nulis surate puniki, tur kakirim malantaran tiang, sane katulis boyaja antuk tinta, nanging antuk Roh Ida Sang Hyang Widi Wasa sane nyeneng. Samaliha boyaja katulis ring papan sane malakar antuk batu, nanging ring atin manusane.\n4Tiang mabaos kadi asapunika santukan tiang pracaya ring Ida Sang Hyang Widi Wasa malantaran Ida Sang Kristus.\n5Sujatinipun tiang newek nenten mrasidayang pacang nglaksanayang pakaryane puniki, nanging kakuatan tiange wantah paican Ida Sang Hyang Widi Wasa.\n6Ida ngraga sane ngawinang tiang mrasidayang dados pangayah pasubaya sane anyar, inggih punika pasubaya sane mamuat pidabdab sane nenten matulis, nanging pidabdab sane saking Roh Ida Sang Hyang Widi Wasa. Santukan pidabdabe sane matulis punika ngawinang padem, nanging Roh Ida Sang Hyang Widi Wasa punika nguripang.\n7Pidabdab Torate, punika sampun kukir marupa sasuratan ring papan batune. Tur rikala Pidabdab Torate punika kapaicayang, kaluihan Ida Sang Hyang Widi Wasa kasinahang, yadiastun cayan prarain dane Nabi Musa galangnyane sampun remrem, nanging caya punika kalintang terang, kantos bangsa Israel tan purun nganengneng prarain danene. Yening Pidabdab Torate sane ngranayang padem punika kadulurin antuk kaluihan sane kadi asapunika agengnya,\n8ambate agung kaluihan sane nyarengin anake sane ngancangin Roh Ida Sang Hyang Widi Wasa punika.\n9Yening ayah-ayahan sane ngawinang manusane keni pasisip punika molih kaluihan ageng, ambate ageng ipun kaluihan ayah-ayahane sane ngawinang iraga kangkenin tan paiwang.\n10Dados kabaosang, malantaran wenten ipun kaluihan sane kalintang agung sane mangkin, kenginan kaluihan sane nguni punika sirna.\n11Santukan yening wenten kaluihan ring paindikan sane tan langgeng punika, napi malih ring paindikan sane langgeng punika.\n12Malantaran pangajap-ajap tiange sane kadi asapunika, ngawinang tiang purun ngamargiang indike punika.\n13Tiang bina pisan ring Dane Musa, sane nekep prarian danene mangdane bangsa Israel sampunang ngeton caya sane remrem tur sinah pacang sirna punika.\n14Pepinehipune sampun peteng dedet, punika awinanipun kantos rauh ring rahinane puniki, yening ipun mamaos Cakepan Suci Prajanjian Lawas, angkebe punika tan maren ngangkebin pepinehipune. Tur wantah malantaran nunggal ring Ida Sang Kristus kewanten angkebe punika mrasidayang kakaonang.\n15Kantos rauh mangkin, sabilang ipun mamaosin cakepan dane Nabi Musa, pepinehipune kangkebin.\n16Nanging angkebe punika kabukak, manut kecap Cakepan Sucine, kadi asapuniki: “Angkeb prarain Dane Musa kabukak, rikala dane manjing ka ayun Ida Sang Panembahan.”\n17Kruna “Ida Sang Panembahan” iriki mapiteges Roh Ida Sang Hyang Yesus Kristus. Tur dijaja Roh punika malingga, irika wenten kamerdekaan.\n18Iraga sane mangkin nyinarang kaluihan Ida Sang Panembahan antuk prarai sane tan mangkeb. Tur kaluihane punika sane rauhnya saking Ida Sang Panembahan, sane maraga Roh, sane ngubah iraga kadadosang sayan pateh ring Ida, sajeroning kaluihan Idane.\nDownload Audio MP3 (2 Korintus 3):


pidarta bahasa bali: pidarta bahasa bali ring zamane mangkin\npidarta bahasa bali ring zamane mangkin\nBAHASA BALI RING ZAMANE MANGKIN\nSuksma aturang titiang ring bapak guru antuk galah sane kapaica ring sikian titiang. Sadurung titiang matur-atur pinih riin ngiring sareng sami ngucapang pangastung kare\nAstiti bakti titiang aturang ring Ida Sang Hyang Widhi Wasa mawinan antuk asung kerta waranugraha ida iraga prasida mapupul iriki sareng sami\nBapak guru sane wangiang titiang lan timpal-timpal sane tresnain titiang. Ring dinane mangkin titiang jagi mapidarta indik keweruhan bahasa Bali ring zamane mangkin nyanggra rahina bulan bahasa\nIda dane sareng sami\nBahasa bali ring zamane mangkin sampun katinggalin olih para yowanane. Mangkin pare yowanane meledan mlajahin bahasa inggris, bahasa Indonesia miwah bahasa sane lianan. Para yowana ngarasa tan wenten gunane yening melajahin bahasa bali mangkin. Napi malih para yowanane mangkin sampun keni iusan zaman, krana punika para yowana sampun engsap tekening wit ragane dados anak Bali sepatutne bisa mabasa bali. Napi malih pulau Bali irage puniki tujuan pariwisata sane sampun kaloktah ring dura negara. Akeh pisan toris dura negara miwah toris domestik melancaran ke Bali, punika mawinan iraga sepatutune nyaring budaya-budaya saking dura negara sane tan patut.\nTimpal-timpal tiange sinamian, tiang metaken sira ten seneng dados jatma Bali?\nIraga dados putra bali sepatutne bagia dados jatma Bali. Krane pulo Bali polo sane cenik nanging prasida kaloktah ring jagate. Napi malih budaya Bali ageng pisan saking bahasa, kesenian miwah sane lianan sampun akeh anake nguningin.\nIda dane sinamian, tiang mapinunas mangdene irage tusing lali tekening bahasa bali bahasa wit irage. Yening irage sampun kelih ditu irage mekrama adat sepatutne irage ngangge bahasa bali rikala irage ngemolihang pikenoh utawi dadi pengurus karma adat. Napi irage tusing elek yening ring paruman punika irage ngage bahasa Indonesia utawi bahasa inggris. Bahasa bali ten je maguna ring bali manten, yening irage meneng ring luar Bali drika pastika irage tundene ngajahin-ngajahin budaya Bali minakadi kesenian lan bahasa Bali. Irage lek pisan yening dados anak Bali irage tan bisa budaya Bali. Titiang dugasne niki nyingak turis saking Jerman sane sampun lancar mabasa bali alus napi malih ia meneng ring jeroan pedanda. Ia mlajain bahasa bali tuah a warsa manten nanging irage meneng di bali sampum kudang waesa? Inggih ring dinane mangkin irage patutne melajahin bahasa bali mangdene ngelestariang basa bali magde ten ical keni kemajuan zamane mangkin. Majeng ring pemerintah titiang nunas mangdene Bahasa bali punika kaplajahin ring TK kanti SMA mangdene para yowane tusing lali tekening base bali. Mangdene yowana meled mlajahin basa bali, pemerintah patutne nglaksanayang pacentokan-pacentokan minakadi pidarta basa bali, puisi bali, muah sane lianan. Ring guru pengajian titiang mapinunas mangdene ngemargiang pelajaran bahasa bali sane inovatif sene ngranayang para sisia nau mlajahin bahasa bali.\nInggih wantah asapunika pidarta tiange yening wenten keiwangan titiang sane kelaksanayang titiang nunas geng rene sinampura. Inggih titiang puputang antuk parama shanti.\nDiposting oleh d3k_samix di 22.17


Markus 1 (BALI)\n1Puniki Orti Rahayu indik Ida Hyang Yesus Kristus, Putran Ida Sang Hyang Widi Wasa.\n2Pangawit Orti Rahayune puniki sakadi sane sampun kasuratang ring Cakepan dane Nabi Yesaya kadi asapuniki: “ ‘Tingalinja Aji ngutus utusan Ajine majalan malunan teken Cening, ia lakar nabdabang mambahan buat Cening.’ Asapunika sabdan Ida Sang Hyang Widi Wasa.\n3Wenten suara ngulun-ulun kapiragi ring tegal melakange kadi asapuniki: ‘Sediaangja margine buat Ida Sang Panembahan, samaliha benengangja margine sane jaga marginin Ida!’”\n4Kadi asapunika Dane Yohanes rauh ring tegal melakange, nglukat anak tur mapidarta asapuniki: “Kutangja dosa-dosan ragane tur pada malukatja. Ida Sang Hyang Widi Wasa pacang ngampurayang dosa-dosan ragane.”\n5Akeh anake pada rauh saking wewengkon jagat Yudea miwah kota Yerusaleme maranin Dane Yohanes, miragiang pidartan danene. Anake punika raris pada ngangkenin dosa-dosannyane, tumuli kalukat antuk Dane Yohanes ring Tukad Yordane.\n6Panganggen dane kakardi antuk bulun unta, pepetet danene kakardi antuk blulang, tur ajeng-ajengan danene balang miwah madu alas.\n7Dane mapidarta ring anake akeh punika asapuniki: “Ungkuran ring tiang pacang wenten Anak rauh, sane luihan ring tiang. Riantuk kaluihan Idane, kadi rasa ngusud bukpadan Idane kewanten tiang nenten pantes.\n8Tiang nglukat ragane antuk toya, nanging Ida pacang nglukat ragane antuk Roh Ida Sang Hyang Widi Wasa.”\n9Daweg punika Ida Hyang Yesus rauh saking kota Nasaret, wewengkon Galilea, raris Ida kalukat antuk Dane Yohanes ring Tukad Yordane.\n10Ritatkala Ida sampun munggah saking toyane, Ida ngaksi langite mapiakan tur Roh Ida Sang Hyang Widi Wasa tumurun ring Ida sakadi paksi darane.\n11Raris wenten sabda saking ambarane asapuniki: “Cening Putran Aji ane sayang, tuah Cening ane ledangin Aji.”\n12Sasampune punika, digelis Roh Ida Sang Hyang Widi Wasa nuntun Ida Hyang Yesus ka tegal melakange.\n13Irika Ida makolem petang dasa rahina suenipun, kagoda antuk Ratun Setane. Ring genahe punika taler akeh wenten sato, nanging paramalaekat suargane rauh ngayahin Ida.\n14Sasampune Dane Yohanes kejuk tur kapangkeng, Ida Hyang Yesus raris lunga ka wewengkon Galilea midartayang Orti Rahayu paican Ida Sang Hyang Widi Wasa.\n15Pidartan Idane sapuniki: “Suba teka masannya: Ida Sang Hyang Widi Wasa pacang ngrajegang Pamrentahan Idane. Kutangja dosa-dosan ragane tur pracayaja teken Orti Rahayune ene!”\n16Risedek Ida Hyang Yesus mamargi ring sisin Danu Galileane, Ida ngaksi bandega kekalih sedek nyaring ring danune, inggih punika Dane Simon miwah semeton danene Andreas.\n17Ida Hyang Yesus raris ngandikain dane: “Maija tututin Guru. Cening lakar dadiang Guru utusan buat nadiang anake makejang murid Gurune.”\n18Pramangkin sang kalih nilar jaringnyane tumuli ngiring Ida.\n19Sasampune Ida nglanturang pamargin Idane malih akedik, irika malih Ida nyingak anak masemetonan sareng kalih, inggih punika Dane Yakobus miwah Dane Yohanes okan Dane Sebedeuse. Sang kalih sedekan nabdabang jaring ring jukungnyane.\n20Ida Hyang Yesus tumuli ngandikain dane. Sang kalih raris ngiring Ida, tur nilar ajin danene Sebedeus sareng rencangnyane ring jukunge.\n21Ida Hyang Yesus miwah sisia-sisian Idane rauh ring kota Kapernaum. Sasampun rauh rahina Sabat, Ida raris ngranjing ka perhyangan anak Yahudine. Irika Ida mapaica paurukan.\n22Anake sane miragiang sami pada angob ring caran Idane ngurukang, santukan Ida ngurukang kadulurin antuk wibawa, bina pisan ring paraguru agama Yahudine.\n23Duk punika raris wenten anak karangsukan setan ngranjing ka perhyangane punika, saha jerit-jerit asapuniki:\n24“Duh Ratu Hyang Yesus saking kota Nasaret, napi sane karsayang IRatu ring titiang? Punapi rauh Palungguh IRatu puniki nyadia pacang nyirnayang titiang? Titiang uning ring Palungguh IRatu. IRatu puniki Utusan sane kutus antuk Ida Sang Hyang Widi Wasa.”\n25Ida Hyang Yesus tumuli namprat setane punika, pangandikan Idane: “Mendep pesuangja ibane uli anake ene!”\n26Setane punika mungsang-mangsing anake punika, tur sambilang ipun nyerit setane raris medal saking anake punika.\n27Jadmane akeh punika sami pada angob tur saling takenin sapuniki: “Peplajahan apa ya ene! Miribne peplajahan anyar? Anake ene ngelah kawisesan mrentah setan, tur setane pada satinut.”\n28Malantaran indike punika, gelis pisan amiug orti indik Ida Hyang Yesus ring sawewengkon jagat Galileane.\n29Sasampun Ida medal saking perhyangane punika, tumuli Ida ka jeroan Dane Simon miwah Andrease, kairing antuk Dane Yakobus miwah Dane Yohanes.\n30Matuan Dane Simon sane istri sedek sungkan ngebus ring pameremannyane. Sarauh Idane irika, indik danene gelis kuningayang ring Ida.\n31Ida raris nganampekin dane, sarwi ngambel tangan danene tur katangiang. Ngebus danene jeg pramangkin ical, tumuli dane ngayahin Ida miwah anake sane ngiringang Ida.\n32Nyoreang, sasampun surup suryane, akeh pisan jadmane rauh nangkilang anak sakit miwah anak karangsukan setan ring ajeng Ida Hyang Yesus.\n33Sawatek jadmane ring kota punika sami pada mapunduh ring arepan umahe punika.\n34Ida Hyang Yesus akeh nyegerang anak sane nandang pinakit mawarni-warni miwah akeh nundung setan. Setane tan kalugra ngucap, santukan ipun pada uning sapasira sujatinnya Ida punika.\n35Benjangipun ngedas lemah, Ida Hyang Yesus sampun matangi, raris medal. Ida lunga ka genahe sane sepi saha Ida ngastawa irika.\n36Nanging Dane Simon sareng timpal-timpal danene sami pada ngetut Ida.\n37Sasampune Ida kapanggihin, raris dane matur: “Guru, sami anake ngrereh Guru.”\n38Nanging pasaur Idane, sapuniki: “Iraga patutne ka desa-desa ane ada di kiwa tengen kotane ene. Guru patut masih midartayang Orta Rahayune ento teken anake ditu. Ento kranane Guru teka mai.”\n39Raris Ida mamargi nglelana ring wewengkon jagat Galileane, saha mapidarta ring perhyangan-perhyangan anak Yahudine, tur nundung saananing setan.\n40Wenten anak sakit lepra adiri rauh tangkil ring ajeng Ida Hyang Yesus. Ipun nylempoh nunas ica ring Ida, sapuniki aturipune: “Yening Palungguh IRatu sueca, janten Palungguh IRatu mrasidayang nyegerang titiang.”\n41Ida Hyang Yesus jeg kadi ketus kayun Idane antuk kawelas arsan. Irika Ida raris nyujuh tur ngusud ipun, sarwi ngandika: “Nah kisinin pinunas ragane, segerja ragane!”\n42Tan pararapan pinakit anake punika uas. Ipun seger oger kadi jati mula.\n43Ida Hyang Yesus raris ngandikain ipun mangda gelis-gelis makaon. Ipun kapiteketin asapuniki:\n44“Eda pesan ragane nuturang unduke ene teken enyen-enyen. Nanging tangkilangja ragane ka ajeng sang pandita, apanga ragane katureksa, laut maturanja ragane buka ane kauduhang baan dane Nabi Musa, makadadi cihna di arepan anake makejang, unduk ragane suba seger.”\n45Nanging anake punika raris makaon tur nartayang indike punika milehan, kantos Ida Hyang Yesus nenten nyidayang gegalangan ngranjing ka kota. Ida makolem ring genah-genah sane sepi ring jabaan kotane. Yadiastu asapunika, saking milehan ngraris kewanten anake rauh nangkil ring Ida.


Lukas 17 (BALI)\n1Ida Hyang Yesus ngandika ring parasisian Idane sapuniki: “Mula lakar ada paundukan ane ngranayang anake madosa. Nanging sengkala pesan anake ane ngadakang paundukane ento!\n2Melahan yen baong anake ento kagantungin pabaat aji batu pangilesan, laut entungang ka pasih, bandingang ia ngranayang sinalih tunggal cerik-cerike ene madosa.\n3Yatnainja dewek ceninge! Yening nyaman ceninge madosa, glemekinja ia. Tur yen ia ngidih pangampura, ampurayangja ia.\n4Yen diawaine ia pelih kanti ping pitu marep teken cening, tur sabilang ia pelih ia teka teken cening saha ngucap kene: ‘Tiang ngidih sinampura,’ cening patut ngampurayang ia.”\n5Parautusan Idane matur ring Ida Sang Panembahan sapuniki: “Inggih Ratu, nawegang kukuhangja kapracayan titiange!”\n6Ida Sang Panembahan ngandika, sapuniki: “Yen cening ngelah kapracayan gedenne amun batun sesawine dogen, cening nyidayang ngucap teken punyan aane ene kene: ‘Mabutanja iba, tur matancebanja di pasihe,’ pedas ia nuutang munyin ceninge.”\n7“Yen di pantaran ceninge ada ane ngelah parekan, ane tunden cening matekap di tegale wiadin ngangonang biri-biri, dikalan ia teka uli tegale apake cening lantas ngraos teken ia kene: ‘Maija enggalang madaar’?\n8Suba sinah tusingja buka keto. Nanging tungkalikanne, cening lakar ngraos teken ia kene: ‘Sagiangja icang daar. Salininja ibane malu, laut ayahinja icang madaar kanti suud, suba keto mara lantas cai madaar.’\n9Iparekan tusing patut nampi panyuksma baana ia suba nyalanang saluiring tetegenan ane kapategenang teken ia.\n10Aketo masih anake buka cening. Yen cening suba nglaksanayang sakancan paundukane ane kapategenang teken cening, patut cening ngucap kene: ‘Titiang sareng sami puniki parekan tan paguna, titiang wantah nglaksanayang paindikan sane patut dados tetegenan titiange.’”\n11Duk Ida Hyang Yesus lunga ka kota Yerusalem, Ida mamargi nuluh wates jagat Samaria klawan jagat Galileane.\n12Risedek Ida ngranjing ka sinalih tunggaling desa, wenten anak sakit lepra dasa diri rauh nangkilin Ida. Ipun majujuk ngedoh,\n13saha nyerit matur sapuniki: “Duh Hyang Yesus, Sang Maraga Guru, suecaninja titiang.”\n14Ida Hyang Yesus raris ngaksi ipun tur ngandika sapuniki: “Kemaja edengang ragane teken parapanditane, apanga ragane katureksain.” Sakesah ipun saking irika, kantun ipun ring margi ipun sampun marasa dewekipune sami pada seger oger.\n15Saking pantaran anake sane dasa diri punika, wenten adiri riwau marasa dewekipune sampun seger, ipun raris mawali saha ngluihang Ida Sang Hyang Widi Wasa antuk suara sane jangih.\n16Ipun raris sumungkem ring ajeng Ida Hyang Yesus, ngaturang panyuksma ring Ida. Anake punika jadma bangsa Samaria.\n17Ida Hyang Yesus tumuli ngandika, sapuniki: “Ibusan ada anak ajaka dasa diri ane kasegerang, dijake ane buin sia diri?\n18Kenken dadi tuah anake ane tidong Israel ene dogen ane teka ngaturang panyuksma teken Ida Sang Hyang Widi Wasa? Apake anake lenan ento tusing nyidayang ngaturang panyuksma?”\n19Ida raris ngandika ring ipun, sapuniki: “Bangunja tur kemaja mulih, kapracayan ragane ane suba nyegerang ragane.”\n20Wenten makudang-kudang anak saking golongan Parisi nunasang ring Ida Hyang Yesus, malih pidanke Ida Sang Hyang Widi Wasa pacang ngadegang Pamrentahan Idane. Ida raris masaur sapuniki: “Indik Pamrentahan Ida Sang Hyang Widi Wasa punika, nentenja rauh sacara sekala.\n21Samaliha tan wenten anak nyidayang maosang sapuniki: ‘Tingalinja, ene apa ada dini!’ wiadin: ‘Ento apa ada ditu!’ Santukan, sujatinipun Ida Sang Hyang Widi Wasa sampun ngadegang Pamrentahan Idane ring pantaran ragane.”\n22Wus punika Ida raris ngandika ring parasisian Idane sapuniki: “Lakar teka masane cening dot ningalin sinalih tunggal dinan Ida Sang Putraning Manusa Utusan Ida Sang Hyang Widi Wasa ento, nanging tusing lakar tepukin cening.\n23Buina lakar ada anak ngorahin cening kene: ‘Tingalinja, ento apa Ida ada ditu!’ wiadin: ‘Tingalinja, ene apa Ida ada dini!’ Nanging eda pesan cening kema nelokin.\n24Sawireh buka tatite makelep uli tanggun langite bedangin neked ka tanggun langite bedauh, aketo masih Sang Putraning Manusa Utusan Ida Sang Hyang Widi Wasa didina pangrauh Idane.\n25Nanging Ida patut malu nandang sangsara, tur katulak baan manusane dimasane jani.\n26Buka unduke dugas masan Dane Nuh, buka keto masih dimasan Ida Sang Putraning Manusa Utusan Ida Sang Hyang Widi Wasa.\n27Anake pada mangan nginum, pada nganten lan kantenang, kanti teked didinan Dane Nuh munggah ka kapale, laut teka blabare gede nyirnayang anake ento makejang.\n28Aketo masih unduke dugas masan Dane Lut, anake pada mangan nginum, pada mablanja lan madedagangan, pada mamula-mulaan muah pada mawewangunan.\n29Nanging dugase Dane Lut magedi uli di kota Sodom, lantas ada ujan api muah welirang uli di langite ngeseng anake ditu makejang.\n30Aketo masih unduke manian, dipanemayan Ida Sang Putraning Manusa Utusan Ida Sang Hyang Widi Wasa makantenang ragan Idane.\n31Didinane ento nyenja sedekan nongos di duur umahne, tur pagelahane ada di umah meten, edaja buin tuun mulihan nyemak pagelahanne. Aketo masih anake ane sedekan di tegalne, edaja buin mulih.\n32Ingetangja unduke ane nibenin rabin Dane Lut.\n33Nyenja ane ngutamayang idupne padidi, ia tusing lakar muponin idup ane sujati. Nanging nyenja ane tusing ngingetang dewekne padidi, ia lakar muponin idup ane sujati.\n34Guru nuturin cening, dipetenge ento lakar ada anak muani ajaka dadua pules di dipane abesik, ane adiri lakar kambil, tur ane adiri lakar kakalahin ditu.\n35Ada anak eluh nebuk bareng-bareng ajaka dadua, ane adiri lakar kambil ane adiri lakar kakalahin ditu.\n36(Lakar ada anak muani ajaka dadua di tegalne, ane adiri lakar kambil ane adiri lakar kakalahin ditu.)”\n37Parasisian Idane raris mataken ring Ida, sapuniki: “Inggih Ratu Panembahan, ring dijake punika?” Pangandikan Ida ring dane sapuniki: “Dijaja ada bangke, ditu liu guake pasliwer.”


Wit Parinama Desa Panjer - BASAbaliWiki\nWit Parinama Desa Panjer\nwit parinama desa\nKawentenan kauripan sane mangkin sujatinnyane nenten prasida kapasahang ring kahanan sane dumun. Wastan genah iraga maurip miwah mapagubugan utawi ngamargiang swadharma sadina-dina taler pinaka tetamian saking kahanane nguni. Sajeroning desa ring Bali nenten wantah pinaka genah pasayuban kramane tatkala nuluh sagara urip nugtugang tuuh ring mercapadane puniki. Sakewanten soang-soang desa pastika maderbe kapurwan utawi sejarah sane patut karesepang olih para kramane. Sapunika taler Desa Panjer. Desa Panjer inggih punika silih tunggil desa sane wenten ring wewidangan Kota Denpasar, inggih punika Desa Panjer. Desa sane jimbarnyane 3,59 kilometer persegi puniki mangkin ring warsa 2020 kapimpin olih Bapak I Made Suryanatha, S.H. Desa Panjer ring sisi kaja kawatesin antuk Desa Adat Yang Batu miwah Desa Tanjung Bungkak. Ring sisi kangin kawatesin antuk Desa Pakraman Renon. Ring sisi kelod kawatesin antuk Desa Pakraman Sidakarya. Miwah ring sisi kauh kawatesin antuk Desa Sesetan. Kantos mangkin desane puniki madaging sia banjar, luire : Banjar Bekul, Banjar Kangin, Banjar Sasih, Banjar Kertasari, Banjar Kaja, Banjar Antap, Banjar Celuk, Banjar Tegal Sari miwah Banjar Manik Saga.\nIndik kapurwan wit parinama Desa Panjer nenten pacang lempas saking kawentenan Dalem Waturenggong pinaka ratuning jagat Bali miwah Arya Tegeh Kori. Arya Tegeh Kori inggih punika ida sane dados ratu ring jagat Badung. Kacaritayang Dukuh Melandang maderbe oka istri mawasta Luh Semi sane dados wang jero ring Puri Tegeh Kori. Ri sampune sue ring puri, Luh Semi mobot tur ngawinang panjake makesiab santukan dane durung marabian. Arya Tegeh Kori molihang piteket saking wang puri utamannyane saking rabin ida mangda ngambil Luh Semi dados rabi yening yakti manike punika okan idane. Sakewanten para wang puri mutusang jagi mademang Luh Semi ring Sema Tatasan. Sane katitahang mangda ngemademang Luh Semi wantah ajinnyane, Dukuh Melandang. Indike punika karincikang olih wang puri mangda uning ring rasa satya Dukuh Melandang majeng ring ida sang ratu. Ri kala mamargi ka Tatasan, Dukuh Melandang nenten durus jagi mademang okannyane punika. Nepek duk punika i rika wenten asu sane nenten kauningin rauh saking dija, asune punika sane kamatiang tur kaambil pepusuhanne maka panyilur pepusuhan Luh Semi. Pepusuhan asu punika sane jagi kaaturang majeng ring ida sang ratu. Arya Tegeh Kori pracaya pepusuhan asune punika wantah pepusuhanne Luh Semi sane sampun padem. Ring genah sane karencanayang dados genah mademang Luh Semi punika kawastanin Buungkeneng sane maartos nenten durus kapademang. Salanturnyane Luh Semi mamargi nuju kelod kangin saking genahe punika tur nyingakin entik-entikan paku. I rika raris kawangun pura sane kawastanin Pura Pakuwan sane kasungsung olih krama Tatasan. Cutet carita ri kala Dalem Waturenggong jagi lunga ka Pura Luhur Uluwatu, ida naenin masanekan ring alas paku. I rika ida ngaksiang kawentenan anak alit sane kantun maplalianan. Ri sampune katakenang, anak alit punika maosang ragane wantah okan Luh Semi. Dalem Waturenggong eling sareng Arya Tegeh Kori ri sampune ngaksi prarain anak alite punika. Raris anak alit punika kaambil tur kabakta ka Klungkung sareng ida. Ring genah Dalem Waturenggong masanekan, ida naenin nancebang teteken pinaka pinget utawi pancer. Genahe punika kasuen-suen dados desa sane kawastanin Desa Panjer.\nKapurwan indik Desa Panjer punika kawedar olih silih tunggil dalang ring Banjar Kangin Desa Panjer sane maparab I Gusti Made Anom. Yening selehin manut ring widya suara Basa Bali utawi fonologi Basa Bali, kruna pancer prasida mauwah dados panjer santukan kawentenan suara c miwah j punika magenah ring genah artikulasi sane pateh. Suara c miwah j ngranjing ring soroh warga suara talawia, pateh sakadi suara cha , jha , miwah nya . Suara talawia inggih punika warga suara sane medal santukan patemon madian lidah laminal miwah langit-langit palatal utawi yening ring ilmu linguistik punika kawastanin suara laminopalatal. Krana magenah ring genah artikulasi sane pateh, nenten arang ri kala wenten anak sane ngucapang suara c punika kapireng j olih anak lianan. Sapunika mawinan kruna pancer yening kapirengang pateh sakadi panjer tur kasuen-suen kaucap dados panjer olih krama desane punika.\nIndik wit parinama Desa Panjer sakadi punika yening manut widya suksma Basa Bali ngranjing ring parinama sangkaning kapurwan. Genah Dalem Waturenggong nancebang teteken pinaka pancer punika dados genah sane mangkin kawastanin Desa Panjer. Ri kala maosang indik wit parinama sajeroning desa, nenten akidik krama Bali sane nenten tatas uning ring indike punika napi malih indik kapurwan saking desannyane. Sujatinnyane, yening kapurwan miwah wit parinama desa sampun kauningin, pastika rasa tresna krama desa ring desannyane soang-soang prasida tincap. Punika ngawinang krama bali utamannyane para yowana pinaka pamucuk desa patut urati ring genahnyane masia krama majalaran antuk uning ring kapurwan miwah wit parinama desannyane soang-soang.


DESA PAKRAMAN PEDUNGAN: PARUM PAH 4 DESA PEDUNGAN\nParum Desa Pakraman Pedungan Pah 4 utawi Kaping 4 kamargiang ring rahina Redite 27 Desember 2009 magenah ring Gedung LPD Pedungan lantai 2. Ring galah puniki wenten makudang-kudang Kelian banjar sajebag Desa Pedungan sane ngamiletin paruman, taler paruman kaserengin olih Panitia Penggali Dana Karya Ngusabha Desa Pedungan.\nUnteng parum sane kamargiang wenten pah-pahannyane sekadi inucap:\nAtur dane Jro Bendesa indik pamargi tri wulan sane sampun lintang\nAtur suksma saking Jro Bendesa ngenenin pamargi pujawali ring Kahyangan Tiga sane sampun lintang lan Pacaruan sasih ke-6\nRencana sane jaga kamargiang ring tri wulan sane jagi rawuh\n- Kaping ajeng dane Jro Bendesa nguningayang pariindikan pamargi sajeroning tigang sasih lintang (Oktober – November – Desember), minakadi ipun: Ngamecikang Tugu ring Paketekan (Renovasi Pelinggih Marga Tiga ring Setra Pedungan) ngangge prabiya sane kamedalang saking LPD lan Dana wantuan Sangawerat/Pemerintah. Pinaka ulati saking sangawerat ring utsaha pelestarian budaya (ajeg Bali), Pemerintah saking Provinsi Bali ngamedalang wantuan mantuka sowang-sowang desa pakraman se-Bali akwehnyane 50 yuta. Wantuan puniki ring desa Pedungan kaanggen ngemargiang Pasraman alit-alit Sekolah Dasar akwehnyane kalih dasa yuta lan anggen ngamecikang raab wantilan pura Dalem Pakerisan akwehnyane tigang dasa yuta, sakirang-kirang dana utawi prabiya sane anggen murub ngamecikang raab wantilan puniki (santukan kebawos rehab berat) kamedalang dana saking kas desa.\n- Wenten taler pamargi ngamecikang semer ring pura Dalem Pakerisan, nanging dana rawuh saking pangemong. Taler kawentenang ngamecikang semer ring pura Desa, prabiya rawuh saking pangemong lan dana sosial.\nRing bulan Oktober akweh pamargi sane kalaksanayang, rerincikan pamargine ngiring kewacen ring: klik iriki\n- Ritepengan sane becik puniki ida dane Jro Bendesa taler ngaturang suksmaning manah riantukan pamargi pujawali ring Kahyangan Tiga sampun memargi becik. Siyosan ring Pujawali taler sampun kamargiang pecaruan sasih ke-6 ring perempatan agung sane kalaksanyang olih banjar Pande.\n- Rencana jaga nyanggra Warsa Anyar 2010 Jro Bendesa nunas mangdane kelian sowang-sowang banjar ngenterang lan nyejegang katreptian ida dane krama banjar, utamin ipun teruna-teruni druwene.\n- Wenten acara mabuat pisan sane medal saking Jro Bendesa, inggih punika indik ngamecikang organisasi pasar. Santukan sampun kasurat saking tanggal 11 Des 2009 Ketua Pasar (Siplir) sampun nenten prasida malih ngelanturang swadarman ipun. Indik puniki wantah sang sane patut ngemedalang SK nenten tyos dane Lurah. Rawuh mangkin durung wenten orti sane kajantenan.\n- Taler dane jero Bendesa ngaturang suksma mantuka ring Ketua Widya Sabha lan para anggotane sane sampun ngutsahayang pisan ngemargiang pacentokan utawa UDG (Utsawa Dharma Gita). Utsahane punika sampun ngamolihang juara lan ring Ngewacen Sloka tingkat remaja/dewasa polih galah nyarengin pacentokan ketingkat Nasional.\n- Ring galah paruman puniki, taler kawentenang atur saking Pengawas LPD inggih punika Drs. I G P Loka, sane mawosang indik waneng utawi target LPD ring warsa 2009 sampun katincepang. Nanging pamargi LPD sane jagi rawuh wantah ageng abotnyane, riantukan koprasi sane wenten ring sejebag Pedungan akwehne kirang langkung 30 unit. Duaning asapunika, mangkin, mantuka ring para kelian banjar, wenten pinunas mangdane sareng nyobyahang program LPD ring ajeng ida dane krama banjar sowang-sowang. Minakadi ipun program beli/kredit Sepeda Motor sane kalaksanayang olih LPD Desa Pedungan. Dane Ketua LPD (I Made Suardana, SE) taler nambehin indik puniki, persaingan wantah sayan abot pisan, turmaning kamulan LPD sane lami sampun kaanggen ngewangun Gedung LPD druwene mangkin. Kawentenan medal/ngeranjing kredit LPD ritepengan warsa puniki midep runtuh, niki wantah paingetan wanti-wanti lan waspada iraga sareng sami.\nDiposting oleh Arsundwi di 2/08/2010 03:44:00 AM


Mei 2012 ~ Rare Angon\nMei 24, 2012 Sobat Budiasa Arja Bali, Budaya Bali, Dolar dan Dolir, gitabali, Kena Kecangkik, Puri Metaum, Radio Nak Bali, seniman bali 1 comment\nMei 23, 2012 Sobat Budiasa Banyu Pinaruh ke Segara, Mejagra, Mesambang Semadi, Runtutan Rainan Saraswati, Saniscara Umanis Watugunung, Saraswati 16 Juni 2012 No comments\nGadis Nak Bali Asli\nOm Swastiastu, Inggih para pamedek sane banget baktinin titiang, manawi ida dane sampun uning napi mawinan i raga sareng sami nyakupang tangan ring rainane sane mangkin. I raga dados umat magama Hindu patut mangabakti ring Ida Sanghyang Widi Wasa masrana antuk aturan saha nyakupang tangan kadasarin antuk manah suci nirmala ri kala nyanggra piodalan - Ida, minakadi piodalan Sanghyang Saraswati, sane nyihnayang tedunnya Sanghyang Aji, lambang kaweruhan, Saniscara Umanis Watugunung 16 juni 2012.\nYening inargamayang titiang Sanghyang Widi pateh ring Betara Surya sane medue sinar, sinar punika sane marupa lambang Sanghyang Saraswati nyinarin jagate makasami, mangdane prasida ngamolihang kalanduhan miwah karahayuan.\nSapunika taler kaweruhane punika marupa sinar ring i manusa mangdanne uning ngunadikayang sane patut kalawan tan patut. I raga patut sareng sami mangayu bagia majeng ring Ida Sanghyang Saraswati, santukan Ida sane ngicenin karahayuan, kawicaksanaan, kawibawaan miwah sakancan kaweruhan sane katiba ring i manusa malantaran antuk sastra.\nDados Sanghyang Saraswati rabin Ida Betara Brahma punika sujatinnya lambang dewan aksara utawi kaweruhan. Para pamedek, Semeton Rare Angon Nak Bali Belog sane wangiyang titiang, manawita ida dane sareng sami sampun uning, rainan Saraswati punika rawuhnyane ngenem sasih, inggih punika ri kala Saniscara Umanis Wuku Watugunung.\nIndik pamargin tatacara rainan Saraswati punika kapalihang dados tigang runtutan sane patut sungkemin sakadi ring sor puniki.\nKaping Siki, rikanjekan raina Saraswati punika saking semeng jantos pajeg surya, i raga sareng sami maturan ka sanggah utawi ka mrajan soang-soang miwah mantenin buku utawi lontar druene. Sakewanten sadurung maturan nunas tirta dumun ring Ida Pranda utawi ring sasuunan ragane soang-soang. Sasampun banten punika kantebang raris kasiratin tirta Saraswati ping lima.\nWusan punika wau ragane siratin tirta ping tiga, kaajeng ping tiga, maraup taler ping tiga. Tetujon i ragane nunas tirta Saraswati punika tan lian wantah mangda Ida ngicenin karahajengan miwah kaweruhan sane mautama. Tirta punika taler dados anggen nyuciang raga, ngicalang sakancan kaletehane sane wenten ring ragane, pradene mrasidayang galang apadang ening tan pasing sing.


1 Tesalonika 5 (BALI)\n1Inggih parasemeton, ngeniang indik kala miwah masanipun paindikane punika pacang kasidan, tan buat suratang tiang ring semeton.\n2Santukan semeton sampun pada tatas uning, mungguing panemayan rauh Ida Sang Panembahan tan bina sakadi rauh dustane rikala wengi.\n3Rikala anake pada mabaos sapuniki: “Sami pada kerta tur raharja,” tan pararapan ipun katempuh antuk baya panyengkala. Ipun tan pacang luput ring baya panyengkala punika, sane rauhnya tan bina sakadi rauh sakit anake ngembasang rare.\n4Nanging parasemeton, semeton boyaja sajeroning peteng, kantos pabuat semeton panemayane punika nentenja rauh sakadi rauh dustane.\n5Semeton sinamian dados druen sang galang, sane kakuub antuk rahinane. Iraga boya kakuub antuk wengi wiadin druen sang peteng.\n6Punika awinanipun sampunangja iraga sirep sakadi anake lianan; iraga patut sayaga tur waspada.\n7Rikala wengi anake pada sirep, tur rikala wengi taler anake pada mapunyah-punyahan.\n8Nanging iraga kakuub antuk rahina, punika awinane iraga patut waspada. Agemja kapracayan ring Ida Sang Kristus miwah kapitresnan semetone, waluya pinaka tameng miwah agemja pangajap-ajap karahayuan iragane pinaka dados topong waja.\n9Ida Sang Hyang Widi Wasa nyelik iraga boyaja buat katiwakin pamiduka, nanging buat molih karahayuan malantaran Ida Sang Hyang Yesus Kristus.\n10Ida sampun seda pabuat iraga, mangdane iraga prasida urip ngiring Ida, rikalane Ida rauh, sakantun iraga urip, wiadin iraga sampun padem.\n11Duaning punika semeton patut saling pituturin miwah saling tulungin, sakadi sane sampun laksanayang semeton.\n12Inggih parasemeton, tiang nunas ring parasemeton, mangda semeton ngajiang anake sane makarya ring pantaran semetone, inggih punika anake sane sampun kaselik antuk Ida Sang Panembahan buat nuntun miwah mituturin semeton.\n13Semeton patut saking nekeng ati ngajiang ipun maduluran kapitresnan, malarapan pakaryanipune. Samaliha pada sapsapja ring pantaran semetone.\n14Inggih parasemeton, tiang miteketin semeton; glemekinja anake sane mayus, atabinja anake sane takut, tulunginja anake sane lemet, tur sabarja ring anake sami.\n15Elingangja becik-becik, mangda sampunang wenten semeton sane ngwales pakardi ala antuk ulah sane ala, nanging semeton patut tansah ngusahayang raga buat mapakardi ayu marep ring pantaran semetone miwah marep ring anake makasami.\n16Semeton patut tansah masuka rena!\n17Miwah tan rered-rered ngastawa,\n18samaliha aturangja panyuksma sajeroning saluiring paindikan. Punika mula sane kakarsayang antuk Ida Sang Hyang Widi Wasa, mangda laksanayang semeton sajeroning Ida Sang Kristus Yesus.\n19Sampunangja piwal ring Roh Ida Sang Hyang Widi Wasa.\n20Maliha sampunangja nemberang pawarah paranabine.\n21Semeton patut nguji saluiring paindikan: paindikan sane becik patut laksanayang,\n22tur paindikane sane kaon patut impasin!\n23Ida Sang Hyang Widi Wasa, witing sutrepti rahayune, nadosang semeton suci ring saluiring paindikan, samaliha dumadak jiwa, roh miwah anggan semetone kapatiningin kantos tan paceda, rikalane Ida Sang Hyang Yesus Kristus rauh.\n24Ida sane ngesengin semeton, pacang muputang paindikane punika, santukan Ida maraga satia tuu.\n25Inggih parasemeton, astawayangja taler tiang.\n26Rauhangja pangayu bagian tiange ring parasemeton sinamian kadulurin antuk pangaras sane suci.\n27Malantaran kawisesan Ida Sang Panembahan tiang miteketin semeton mangda surate puniki kawacen ring ajeng parasemetone sinamian.\n28Sih pasuecan Ida Sang Hyang Widi Wasa tansah nyarengin semeton sinamian.


Subakti Ring Guru Pengajian | bliyanbelog\nBrowse » Home » Itihasa » Subakti Ring Guru Pengajian\nKacarita wenten pandita, mapesengan Bhagawan Domya. Ida madue sisia tigang diri, inggih punika : Sang Utamiu, Sang Arunika, miwah Sang Wedha. Sng tiga punika katureksain kapagehan miwah subaktinidane ring guru. Sapunki paindikan Bhawagan Domya nureksain sisianida.\nSang Arunikakapangandikayang makarya ring carik. Suleng kayun Sang Arunika nglaksanayang pituduh sang nabe. Sedeng magelohan pamulane ring carike raris wenten ujan bales pisan mawastu toyane blabar. Sang Arunika di gelis mecikang pundukane sane embid. Mangda pantune nenten lancah blabar. Sabilang empelida malih embid kantos telah dayan Sang Arunikane. Sang Arunika raris ngebahang raga ring pundukane sane embid, pinaka empelan rahina wengi. Indike punika kauningin olih Bhagawan Domya, raris Ida lunga ka genahe punika. Irika raris Bhagawan Domya ngandika, "Cening Sang Arunika! Kaliwat pageh Cening ring geginan. Ngadeg cening. Uli jani Cening adanin Bapa, Sang Udakala, reh ragan ceninge anggon cening ngempel yeh, ane nyiriang bhaktin ceninge teken guru. Wireh keto, cening lakar mangguh kasukan lan sidi mantra. Buina asing ucapang cening tuutanga teken anake.". Asapunika panugrahan Bhagawan Domya ring Sang Arunika.\nCeritayang mangkin Sang Utamaniu, polih giliran. Sang Utamaniu kapangandikayang ngangon banteng. Sampun sue ngangon, Sang Utamaniu marasa seduk miwah kasatan. Sang Utamaniu raris ngegendong nunas ajengan kema mai. Pikolih ngegendong pinaka upajiwanidane ngangon. akedik nenten wenten katur ring Sang Guru. Indika punika kauningin olih Bhagawan Domya, raris Ida ngandika, " Cening Sang Utamaniu, yen cening subakti teken guru, pikolih ceninge ngidih-idih patut aturang teken guru." Sang utamaniu raris nyumbah nunas ampura, santukan laksananidane iwang.\nBenjang semengan, malih Sang Utamaniu ngangon, tur ngegendong. Pikolihne katur ring Bhagawan Domya. Usan maturan, malih Sang Utamaniu ngegendong pinaka upajiwanidane. Indik Sang Utamaniu punika, taler kaiwangan olih Bhagawan Domya. Kocap loba wastanipun, anake ngegendong ping kalih. Dening asapunika Sang Utamaniu raris nginem empehan banteng sesampun i godel usan manyonyo. Indike punika kacingank olih Bhagawan Domya raris Ida ngandika, " Cening Sang Utamaniu, sayan pelih laksanan ceninge. Empehan ento druen Sang Pandita, tan patut cening ngambil druen Sang Guru." Malih Sang Utamaniu nyumbah, nunas ampura ring Bhagawan Domya.\nBenjang ne Sang Utamaniu ngajeng laad-laadan empehan sane maliah ring bungut godele. Indike punika taler kaiwangang olih Bhagawan Domya, duaning ngawinang godele berag. Sawireh tan sida antuk Sang Utamaniu naanang seduk, raris Ida ngajeng getah don midori. Getah don midorine sane ngbusin punika nysup ring panyingakan Sang Utamaniune, ngranayang Ida wuta. Dadi Ida grapa-grepe ngrerehin bantenge. Irika raris Sang Utamaniu maclempung kasemere sane tuh.\nCritayang mangkin sampun sore, mulih bantenge padidian. Kagiat Bhagawan Domya nyingak bantenge mulih padidian tan kateh olih Sang Utamaniu. Raris mailehan Bhagawan Domia ngrereh Sang Utamaniu. Benjang semengan wawu kapanggihin ring tengah semere. Sang Utamaniu nguningang panyingakane wuta majalaran antuk nginum getah don midori. Kapiwelasan kayun Bhagawan Domya nyingak Sang Utamaniu kasengsaran raris kaunggahan saking semere. Gelis Ida nguncarang weda pangusada, nambanin panyingakan Sang Utamaniune. Saking kasidian mantran Bhagawab Domyane, digelis panyingakan Sang Utamaniune mawali sakadi jati mula. Dados ledang pakayun Bhagawan Domya, nyingak Sang Utamaniu sampun kenak, raris Ida mapaica panugrahan, tur kapastu mangda Sang Utamaniu setata anom.\nCritayang mangkin, Bhagawan Domya nureksain Sang Wedha. Ida kapangandikayang ngratengan, sarahina-rahina makaryan rayunan ring pawaregan. Sang Wedha kalintang pageh ring geginan, akidik tan wenten lempas ring sapituduh Sang Guru. Duaning sapunika, Bhagawan Domya ngicen panugrahan kasaktian saha weda mantra tur kapastu mangda Sang Wedha betel tingal.(*bb/ith)\nKaposting olih bliyanbelog ring 11:11 AM\nYan Aryana mengatakan...\nCarita puniki becik pisan pikenohne. Dumogi akeh sane ngwacen. Matur sukma dahat sampun posting carita sekadi puniki. Yening dados tityang matakon, napi akun Pacebuk Bliyan?\nFebruari 02, 2011 4:33 PM\n@Yan Aryana : suksma mewali sampun ledang simpang lan komen bli.. tiang wantah mosting ulang cerita sane sampun wenten...\nFebruari 17, 2011 8:46 AM


Kejadian 3 (BALI)\n1Mungguing ring pantaran satone, sane sampun kakardi antuk Ida Sang Hyang Widi Wasa, iula punika sane pinih ririh tur pekel. Iula raris matur ring anake istri punika, sapuniki: “Boyake Ida Sang Hyang Widi Wasa sampun ngandika kadi asapuniki: ‘Kita tusing dadi naar buah sakancan punyan kayune ane ada di tamane ene.’”\n2Anake istri punika raris nyaurin iula sapuniki: “Sakancan buah punyan kayune ane ada di tamane ene dadi daar icang,\n3sakewala buah punyan kayune ane di basan tengah tamane ene, ada pangandikan Ida Sang Hyang Widi Wasa buka kene: ‘Eda kita naar wiadin ngusud buahne ento. Yen kita ngusud wiadin naar, pedas kita lakar mati.’”\n4Nanging atur iula ring anake istri punika, sapuniki: “Iratu nentenja jagi seda.\n5Ida Sang Hyang Widi Wasa wikan, mungguing rikala iratu ngajengang wohe punika, panyingakan iratune jaga cedang, tur iratu jaga dados pateh sakadi Ida Sang Hyang Widi Wasa, uning ring paindikan sane becik miwah sane kaon.”\n6Rikala anake istri punika nyingak, mungguing woh tarune punika becik kajengang tur asri pakantenanipun, samaliha tarune punika kalintang nudut kayun, santukan pacang ngawinang wicaksana, dane tumuli ngalap woh punika, raris kajengang. Rabin danene taler katurin, punika awinan rabin danene taler sareng ngajengang wohe punika.\n7Riwau sang kalih ngajengang wohe punika, panyingakannyane raris cedang. Irika dane raris pada uning, mungguing dane pada malugas. Dane raris mikpik daun aa pabuat kanggen wastra.\n8Rikala rahinane sampun dayuh, sang kalih raris mireng klesegan pamargin Ida Sang Hyang Widi Wasa ring tengah tamane punika. Imanusa sareng rabin danene tumuli nyingidang raga saking ayun Ida Sang Hyang Widi Wasa. Dane masingidan ring pantaran pepayonane ring tengah tamane punika.\n9Nanging Ida Sang Hyang Widi Wasa ngesengin imanusa, sapuniki pangandikan Idane: “Dijake kita?”\n10Dane raris matur sapuniki: “Rikala titiang miragi Palungguh IRatu rauh ring tamane puniki, titiang rumasa ajerih tur kemad santukan titiang malugas. Punika awinanipun titiang masingidan.”\n11Ida Sang Hyang Widi Wasa raris masabda sapuniki: “Nyenke ane suba ngorahin kita, mungguing kita malalung? Apake kita suba naar buah kayune ane tombang Ulun ento?”\n12Manusane punika raris matur sapuniki: “Anake istri paican Palungguh IRatu ring titiang puniki, ipun sane ngwehin titiang woh punika, raris tunas titiang.”\n13Ida Sang Hyang Widi Wasa raris masabda ring anake istri punika, sapuniki: “Ngudiang dadi kita nyalanang ane buka keto?” Atur anake istri punika sapuniki: “Iula punika sane ngapus titiang, mawinan wohe punika tunas titiang.”\n14Ida Sang Hyang Widi Wasa raris masabda ring iula sapuniki: “Sawireh buka keto pakardin ibane, iba temah Ulun di pantaran burone makejang. Iba lakar ngloso aji basang ibane, tur buk lakar dadi amah-amahan ibane saumur idup ibane.\n15Ulun lakar ngadakang pasatron di pantaran iba kalawan anake luh ene, katurunan ibane kalawan katurunan anake luh ene. Katurunan anake luh ene lakar ngencak tenggek ibane, muah iba lakar nyotot tunggak batisne.”\n16Ida Sang Hyang Widi Wasa masabda ring anake istri punika, sapuniki: “Di kalan kitane beling, Ulun lakar ngaenang kita pakewuh ane gede. Di kalan kitane nglekadang pianak, ditu kita lakar sakit kalara-lara. Nanging yadian buka keto, kita tan mari lakar kasemaran teken somah kitane, tur ia lakar mrentah kita.”\n17Ida raris masabda ring anake lanang punika sapuniki: “Sawireh kita suba nuutang munyin kurenan kitane, tur naar buah kayu ane suba tombang Ulun naar, ento awanan tanahe kena temah uli krana kita. Saumur idup kita, kita lakar tuyuh ngalih pangupa jiwan kitane.\n18Tanahe lakar numbuhang bet muah ketket, tur sarwa entik-entikan di tegale ane dadi dedaaran kitane.\n19Aji mesuang peluh kita lakar muponin pangupa jiwan kitane, kanti kita mabalik buin dadi tanah, sawireh uli ditu kawit kitane. Sawireh kita malakar aji tanah, ento krana kita lakar mabalik dadi tanah.”\n20Manusane punika raris marabin rabin danene: “Hawa”, santukan dane dados ibun sawatek manusane sami.\n21Ida Sang Hyang Widi Wasa tumuli ngardi pangangge antuk blulang sato pabuat imanusa miwah rabin danene, tur sang kalih raris kasalukin pangangge.\n22Ida Sang Hyang Widi Wasa raris masabda sapuniki: “Ane jani manusane ento suba dadi buka salah tunggal di pantaran Iragane, nawang jele melah. Edaja ia kanti nyujuh tur ngalap muah naar buah punyan idupe ento, apang eda ia idup salawas-lawasne.”\n23Ida Sang Hyang Widi Wasa raris nundung dane saking Taman Eden, mangda dane ngarap tanah, santukan mula saking tanah kawit danene.\n24Ida nundung manusane punika, tur ring sisi kangin Taman Edene punika Ida Sang Hyang Widi Wasa raris ngenahang makudang-kudang malaekat sane ngagem pedang ngendih sroat-sroet, buat nyaga margine sane ngungsi wit uripe punika.


Sang Subali meyuda lawan Sang Sugriwa | sastra bali\nHome Sastra Itihasa Sang Subali meyuda lawan Sang Sugriwa\nTan kacaritayang pemargin Ida, kancit kacunduk genah patapn Sang Subali miwah arine Sang Sugriwa. Nyingak sepengrawuh Ida Bhatara Indra, raris Sang kalih pranamia nyubakti ring Ida Bhatara Indra. Ida Bhatara Indra raris ngandika,”Udug Dewa Subali muwah Sugriwa, pastika sampun I Dewa makesiab risapang rawuh Bapane tan pesangkan.\nRiwus punika, raris Sang Kalih maksat makeber ke ambarane. Tan asue angulayang ring ambarane, kancit sampun rawuh ring Jaba Puri Kiskendane. Ritatkala punika Sang Subali makinkin lan siaga pacang nyiatin I Raksasa, ketengah goane, nanging sadurung ngeranjing ke tengah goane Sang Subali mabesen teken Sang Sugriwa. Asapuniki daging pabesen Sang Subali,”Adi, adi Sang Sugriwa dini adi nyaga, sapetekan beline. Sampunang pisan adi tuna yatna tur waspada. Nah, ne ada patinget beline yen ada getih barak maleset ke bungas goane sinah I Mahesa Sura muah I Jala Sura ane mati. Ditu adi apang enggal ngalih beli ketengah goane. Nanging yening ada, getih Putih maleset kebun gas goane, sinah beli ane mati, apang enggal adi nyampet bungas goane tur melaib”. Sang Sugriwa matur pranamia satinut ring pabesen Sang Subali.\nWus punika raris Sang Sugriwa mapikayun jagi ngungang indik pemargin yudane ring Ida Bhatara Indra. Digelis raris Sang Sugriwa malesat ke ambarane nuju Indraloka. Tan asue kaceritayang sampun Sang Sugriwa rawuh ring Suarga tumuli nyogjog nangkil ring Bhatara Indra sarwi ngaturang sembah pangubakti maduluruang atur, “Inggih Ratu Bhatara Indra, musuh palungguh I Ratu sampun padem, mayuda sareng belin titiange Sang Subali. Sakewanten titiang sebet pisan, santukan belin tiange taler ngemasin antaka.” Ida Bhatara Indra kalintang sungsut pekayunan Idane mirengang atur Sang Sugriwa sekadi asapunika. Raris nyawis nimbal ngandika minakadi Ida Bhatara Indra sada banban, “Udug Dewa, Sugriwa, Bapa banget merasa sedih baan sedan belin I Dewane. Sedan belin I Dewane mula nyalanang darmaning kesatria, bagia pisan makadi I Dewa kantun maurip. Ane jani apang tusing Bapa linyok teken semaya tur Nitiyawacana, I Dewa serahin Bapa Dewi Tara, maka cihna satya wacanan Bapane tekening I Dewa ajaka dadua, duaning I Dewa prasida ngalahang musuh Bapane I Mahesa Sura lan I Jata Sura. Sakewala yan Sang Subali tusing seda, mula belin ceninge ane patur nerima upahne. Sang Sugriwa raris matur pranamia,”Inggih Ratu Bhatara, daging paican Bhatara sane dahat mautama puniki jagi tunas titiang”.\nCritayang sane mangkin Ida Sang Sugriwa ngulurin kaulangunan ring Suarga Langen Cita sareng rabine Dewi Tara. Ida Sang Subali kantun ring goa Kiskendane. Sue Ida nyantos pangrawuh sang Sugriwa pacang nyambut ketengah goane, nanging nenten marawat. Duaning asapunika irika raris Ida nampekin bungas goane, pamargine nuut trebesan toyane sane marginin Ida duke ngeranjing ke tengah goane. Ida nenten uning bungas goane kasampet olih Sang Sugriwa. Kapakayun olih Ida pang ngarereh margi. Riantuk sue durung ngacundukang jagi medal, mawastu ‘duka Ida Sang Subali raris kagebug tarib goane jagi anggen margi, ngantos tembus kaduur goane. Sesampune rauh ring sisi, raris Ida mawali tedun ngungsi bungas goane pacang matemu ring arine. Tangkejut kayun Ida santukan Sang Sugriwa nenten kantun ring bungas goane utawi sisi goane tur bungas goane masampet antuk batu ageng lan kaseng-seng antuk punyan kayu ageng-ageng. Irika raris duka kayun Sang Subali. Bes keliwat brangti lan dukan Idane, bungas goane kagebug antuk tangan mawastu dekdek batu pangampet goane. Sang Subali raris ngeranjing ke tengah goane ngetep tanduk muah caling Sang Mahesa Sura lan Jata Sura pacang kaanggen bukti katur ring Ida Bhatara Indra. Raris Ida umiber ke ambune nuju Indraloka, nyorjor nangkil ring ajeng Ida Bhatara Indra, sane sedek ketangkilin antuk Rsi muah Gandarwane sami. Kagiat Ida Bhatara Indra nyingak, santukan Ida Sang Subali kasengguh sampun seda. Tan dumadi mangkin jeg rawuh ring ajeng Ida, sandi ngaturang tanduk Sang Mahesa Sura miwah caling Sang Jata Sura. sang Subali raris nguningayang Ida kasep tangkil, santukan muaran goane kasampet olih Sang Sugriwa mawastu sane nenten mrasidayang medal saking goane. Ida Bhatara Indra kemengan tur dahat sungsut sarwi ngandikaalon, “Uduh Sang Subali dahat suksma Bapa teken I Dewa, baan I Dewa polih di payudan ngematiang musuh Bapane, mewastu ngardinin kerahajengan suargane. Bapa mara uning, sawireh adin ceninge Sang Sugriwa rauh tangkil nguningan indik ceninge suba mati. Sapih siate ngelawan I Mahesa Sura. Sawireh keto aturne Sang Sugriwa dadine Dewi Tara serahang Bapa teken I Sugriwa. Bapa tusing dadi cedok teken subaya. Dadine Sang Sugriwa sampun merabian ngajak Dewi Tara di Suargan Langencita. Sang Subali raris matur,”Inggih Ratu Bhatara yening asapunika titiang pacang matemu ring adin titiange.\nPramangkin Sang Subali malesat nuju genah sang Sugriwa ring Taman Indraloka sane kasub kaasrian lan kaluihannyane. Kacarita sane mangkin Sang Subali dahat wirasa pisan ngandika ring Sang Sugriwa, ” Ih cai Sugriwa, pesuang iban caine, ne Subali ane sengguh cai mati lakar ngajak cai masiat. Kai dot pesan ngiwasin kenken goban bojoge ane nista malaksana corah digumine. Jeg cai memongah nunas upah Widiadari. Lamun saja cai prewira jani edengan ksatrian ibane. Ne I Subali lakar nandingin, yen saja cai nyidayang ngematiang deweke, ditu mara cai maadan prewira sakti mawisesa”. Wawu kapireng pangandikan sang Subali olih Sang Sugriwa asapunika, kalintang sungsut kayun Idane sarwi mapakayun-kayun, “Sinah beli Sang Subali rauh, idewek lakar nyadia pesan mati di pasiatan, negtohang kesaduan nindihin kapatutan sawireh sujatine mula getih putih ane meleset ka bungas goane. Kenken bayane ane lakar nibenin dewek lakar katatakin dewek, sawireh ngarepin I Beli sinah suba lakar tusing nyidayang. Yen dewek jeg nungkul nunas pangampura tekening I Beli lek deweke, miribang I dewek makardi ane tan patut. Buina dewi Tara suba kadung juang anggon rabi. Yen serahang Dewi Tara, kenken ya ucap jagate ngantos juang anggon rabi kangen teken urip. Beh tan mapikenoh pesan idupe, lasian I dewek mati katimbang enu hidup dadi kakedekan gumi.” Sapunika kayun sang Sugriwa raris magebras ninggal rabine.\nSang Sugriwa raris nyaritayang rakane mayuda Ida santukan kaliput antuk duka ical baktin idane meraka, metu keneh jengah ring kayun idane tan dumade sampun jek maruket, sading gelut, saling tuuk antuk naka, tur saling gugut. Akeh wewangunane ring LangenCita rebah, taru-tarune irika taler balbal, panglantes, pasah mamasah ring timpal-timpal nyane antuk gejeran yudane pada ngangobin. Para dewatane sami pada nonton Ida Dewi Tara ibuk kayun idane nenten keni antuk Ida ngelingan rabine, santukan Sang kalih pateh warnane miwah kasaktiannyane. Ida Bhatara Indra kalintang kosak ring kayun sarwi nangsekin Sang Wenara Kalih tur ngandika, “Uduh Dewa makarua, siat I Dewane ngangobin pisan, liu wewangunane dini uug, tetamane telah balbal mewastu ilang keasrian Suargane baan I Dewa ajak dadua. Yen Tusing dadi belasang Bapa siat ceninge, kemu cening megedi uli Suargan, di mayapada tugtugan siat ceninge.” Asapunika pangandikan Ida Bhatara Indra, nanging tan karenga olih sang mayuda, bilih bilih sayan-sayan rames yudane, saling pantigang, Sang Sugriwa kabayang-kabayang, tur katales utawi kateteh tangkah nyane mawastu nenten mrasidayang makiba. Sang Sugriwa kabtbat olih rakan idane sang Subali sarwi nyangkuak cokor Sang Sugriwa raris kauyeng tur kapantigang ring batune. Sang Sugriwa meras ring raga kakasorang, sarwi nangis, raris ngandika, “Uduh beli Sang Subali, tiang merasa teken dewek durusan sampun pademan tiang. Sakewanten sedereng tiang padem wenten hatur tiang amatra ring beli napi mawinan tiang nyampet bungas goane, duaning tiang eling ring pabesen beline sadurung mayuda, beli ngandikain tiang, yan ada getih putih pesu uli goane, ento pinaka cihna beli mati. Asapunika piteket beline ring tiang. Riantukan duke punika wenten maleset getih putih mecampuh barak meliah saking goane, manahang tiang beli sampun seda sareng Sang Mahesa Sura lan Jata Sura. Irika raris digelis tiang ngempet goane, santukan eling tiang ring pangandikan beline, raris tiang nangkil ring Ida Bhatara Indra nguningayang indik beline sampun seda. Boyaja sangkaning tiang mamanah corah, pacang ngedotan upah widiadari. Mangkin beli kantun maurip, saking iwang penarkan tiange patut tiang pademan. wantah beli sane patut mancut urip tiange. Sakewanten Dewi Tara sane sampun anggen tiang somah aturang tiang ring beli anggen ipun panyeroan.”\nAsapunika munggwing atur Sang Sugriwa sarwi ngembeng-ngembeng panyingakan Idane. sang Subali mireng atur sang Sugriwa ngetus kayun. Riantukan asapunika pramangkin jek enduk tur meneng ngetel toyan panyingakan idane santukan eling ring raga masemeton winaluya sepite. Wus punika raris Ida nyawis atur arin Idane,”Uduh adi sang Sugriwa mara beli inget, saja beli pelih ngeraos teken adi. Mula sangkaning pituduh Ida Sang Hyang Widhi beli adi wirasa mesiat ngajak nyama. Nah, ne jani beli suba inget teken awak. Unduke ibusan jalan engsapang, jalan ane jani nangkil ring Ida Bhatara Indra nunas geng rene pangampura baan iwang beline ngerusak Indra Lokane”.\nSane mangkin kabaos raris sang kalih tangkil ring Ida Bhatara Indra, nunas ampura Ida Bhatara Indra kalintang ledang pakayun Idane rikala Sang Wenara kalih rauh tangkil. Risampune sang Kalih pranamia ring ajeng Ida Bhatara Indra, raris Ida ngandika, “Uduh cening makarua, Bapa lega pesan nyingak sapangrawuh ceinge tur suba adung tur asih kinasih ngajak nyama.” Risampune wenten wacana Ida Bhatara Indra sakadi asapunika raris Sang Subali matur dahating pranamia pisan,”Inggih Ratu Bhatara boyaja wenten tios titiang sareng adin titiange nunas geng renesinampura, santukan laksanan titiange nyungjkanin kayun Bhatara Bhatari ring Suargan, semaliha purun titiang ngerusak Suargane. Mantukan asapunika Ratu, banget pinunas titiang mangda Ratu Bhatara ngampurayang sikian titiang sareng kalih. Sane mangkin titiang sampun eling, titiang mayuda ajak nyama mawit antuk manah momo angkara. Sane mangkin bangyang sampun ipun sane ngambil Dewi Tara anggen ipun somah, santukan sampun puput kawidi-wididanain, selantur ipun adin titiange Sang Sugriwa jagi wehin titiang Kraton Kiskandane mangda ipun ngadeg Ratu sareng somah ipune.” Sesampune wenten atur Sang Subali asapunika, Ida Bhatara Indra ledang pisan mirengan, sarwi ngandika banban, “Nah yen keto idep ceninge Bapa ngastawayang pejalan ceninge dumadak dumadik cening rahayu, reng ejak dua. Bapa apang tusing linyok teken semayane ane malu Dewi Tara serahang Bapa teken I Sugriwa adin ceninge. Ane jani sangkaning cening lega nyerahang teken adin ceninge, dahat mautama papineh ceninge. Tresnane manyama kukuh teken brata yasa buina I Sugriwa serahin I Dewa Goa Kiskendane anggen puri. Buka cening sang Sugriwa apang sida nginutin kayun Belin I Dewane ngelarang brata mati raga. Eda cening engsap teken tresna, asih belin I Dewane, mani puan yen ada anak ngidih tulung teken I dewa ajak dadua apang I Dewa sayaga ngiringang.\nPrevious articleSang Sutasoma Dados Caru\nNext articleSang Hyang Gana


1 Yohanes 3 (BALI)\n1Indayangja aksi, boyake kalangkung ageng sih pasuecan Ida Sang Aji marep ring iraga. Amunika ageng sih pasuecan Idane, kantos iraga kawastanin dados paraputran Ida Sang Hyang Widi Wasa; tur amun sujatinipun iraga dados paraputran Idane. Punika awinanipun jagate tan uning ring iraga, santukan jagate tan uning ring Ida Sang Hyang Widi Wasa.\n2Duh parasawitran tiange sane sayang, sane mangkin iraga dados paraputran Ida Sang Hyang Widi Wasa, nanging durungja janten, asapunapi jagi panados iragane ring benjang wekas. Nanging iraga uning, mungguing rikalaning Ida Sang Kristus nyinahang raga, iraga pacang dados pateh sakadi Ida, santukan iraga pacang ngantenang Ida sakadi kawentenan Idane sane sujati.\n3Sakancan anake sane maderbe pangajap-ajap kadi asapuniki sajeroning Ida Sang Kristus, ipun tansah urip suci nirmala, sakadi Ida Sang Kristus maraga suci nirmala.\n4Sapasiraja sane madosa, ipun iwang malantaran ipun nungkasin pituduh Ida Sang Hyang Widi Wasa; santukan dosa punika sujatinipun tungkas ring pituduh.\n5Semeton uning, mungguing Ida Sang Kristus nyinahang raga buat ngambil dosan manusane, samaliha sajeroning Ida tan wenten dosa.\n6Punika awinanipun sakancan anake sane urip sajeroning Ida Sang Kristus, ipun tan kantun malih ngardi dosa; nanging sapasiraja sane tan usan-usan ngardi dosa, anake punika tan naenin ngatonang wiadin uning ring Ida.\n7Duh paracening tiange. Sampunangja banggayanga wenten anak sane ngapus-apus semeton. Sapasiraja sane ngardi paindikan sane patut, ipun dados anak patut, sakadi Ida Sang Kristus maraga patut.\n8Sapasiraja sane tan usan-usan ngardi dosa, ipun dados druen Ratun Setane, santukan Ratun Setane sampun madosa saking pangawit. Puniki sane dados awinanipun Putran Ida Sang Hyang Widi Wasa nyinahang raga, inggih punika buat masmi pakaryan Ratun Setane.\n9Sapasiraja dados putran Ida Sang Hyang Widi Wasa, ipun usan ngardi dosa; santukan kawentenan Ida Sang Hyang Widi Wasa wenten sajeroning ipun; tur santukan Ida Sang Hyang Widi Wasa punika dados Ajinipune, ipun tan mrasidayang malih ngardi dosa.\n10Janten pisan binanipun anake sane dados putran Ida Sang Hyang Widi Wasa imbangang ring anake sane dados pianak Ratun Setan: anake sane ngardi paindikan sane tan patut wiadin sane tan tresna ring nyamanipune, anake punika boyaja putran Ida Sang Hyang Widi Wasa.\n11Sabda sane sampun pirengang semeton saking pangawit, inggih punika: iraga patut saling tresnain.\n12Iraga tan patut sakadi Dane Kain, dane druen I Jaat, samaliha dane nyedayang semeton danene ngraga. Punapike awinanipun Dane Kain nyedayang semeton danene? Santukan sane kardi dane punika paindikan sane tan patut, nanging sane kakardi antuk semeton danene punika paindikan sane patut.\n13Duaning asapunika, duh parasawitran tiange, sampunangja semeton tengkejut yening jagate puniki geting ring semeton.\n14Iraga uning, mungguing iraga sampun ninggal sang pati tur sampun ngranjing sajeroning urip; iraga uning ring indike punika, santukan iraga tresna ring parasemeton iragane. Sapasiraja sane tan madue kapitresnan, ipun kantun sajeroning patine.\n15Sapasiraja geting ring nyamanipune, ipun ngamademang nyamanipune; tur semeton sampun pada uning, mungguing anake sane ngamademang nyamanipune, ipun tan molih urip langgeng.\n16Iraga uning indik kapitresnane punika kadi asapuniki: Ida Sang Kristus sampun maicayang urip Idane pabuat iraga. Punika awinanipun iraga taler patut nyerahang urip iragane pabuat parasemeton iragane.\n17Yening wenten anak sugih tur manggihin nyamannyane kakirangan, nanging ipun raris dadi ati marep ring nyamannyane punika, sapunapi jagi antukipun maosang, mungguing manahipune astiti bakti ring Ida Sang Hyang Widi Wasa?\n18Duh parapianak tiange! Tan patut yening kapitresnan iragane wantah ring baos kewanten, nanging kapitresnane punika patut sujati, sane sinah sajeroning laksana.\n19Malantaran punika iraga pacang uning mungguing iraga dados druen kasujatian. Malantaran punika manah iraga pacang pageh ring ayun Ida Sang Hyang Widi Wasa.\n20Yening manah iragane ngiwangang iraga, iraga uning mungguing Ida Sang Hyang Widi Wasa agungan ring manah iraga, samaliha Ida wikan ring saluiring paindikan.\n21Duaning punika, duh parasawitran tiange sane sayang, yening manah iragane nenten ngiwangang iraga, iraga pacang purun ring ayun Ida Sang Hyang Widi Wasa.\n22Iraga nampi saking Ida saluiring sane tunas iraga, santukan iraga ninutin pituduh Idane tur nglaksanayang paindikan sane ledangin Ida.\n23Pituduh Idane kadi asapuniki: mangda iraga pracaya ring parab Putran Idane, Ida Hyang Yesus Kristus tur saling tresnain ring pantaran iragane, sakadi sane sampun kapituduhang antuk Ida Sang Kristus.\n24Sapasiraja ninutin pituduh Ida Sang Hyang Widi Wasa, ipun urip sajeroning Ida Sang Hyang Widi Wasa miwah Ida Sang Hyang Widi Wasa malingga sajeroning ipun. Sane mangkin iraga uning, mungguing Ida Sang Hyang Widi Wasa malingga sajeroning iraga. Iraga uning ring indike punika malantaran Ida Sang Roh sane sampun paicayang Ida ring iraga.


Pikobet - kamus bahasa bali\nakeh titiang ngrasayang pikobet ring warsa sane mangkin\nIn Balinese: Pawangunan monument sampun mamargi raris wenten makudang-kudang pikobet sakadri pikobet dipresiasi uang Rupiah warsa 1997, kantos ring warsa 2001 prasida antuk kapuputang.\nIn English: The monument was designed by Mr.\nIn Indonesian: Ksirarnawa (lautan susu) sebagai kolam yang mengelilingi monumen. 6.\nIn Balinese: Akeh pikobet ritatkala ngalaksanayang paplajahan (KBM) online utawi daring.\nIn Balinese: Lantas ring sasih Juni durung usan pikobet pasien positif ring Bali sane ngakehang, pamerintah pusat sampun ngarencanaang New Normal.\nIn Balinese: Kabinayan nenten ja pikobet sane musti kajogjag.\nIn Balinese: Yéning iraga ulap saking berita berita sakadi punika, bilih bilih prasida ngawinang iraga keni pikobet.\nIn Balinese: Akeh pikobet -pikobet sane wenten ring krama desane.\nIn Balinese: Titiang pinaka sisia sane wau tamat utawi lulus SMA ngerasayang akeh pikobet sane ngeranayang inguh.\nIn Balinese: Lakar ngortaang pikobet ane ada di desa ene.\nIn Balinese: Ritatkala pikobet ring guminé sekadi mangkin wenten virus covid-19.\nIn Balinese: Punika sane ngawetuang pikobet ring krama Baline, utamanipun ring daerah pariwisata.\nIn Balinese: Parilaksana para yowanane punika manados pikobet sane mabuat pisan ngenenin indik yowane negara Indonesia.\nIn Balinese: Krisis politik sane wenten ring Ukraina taler ngawinan pikobet ring kesehatan mental utawi fisik warginyane.\nIn Balinese: Sakemaon, pastika wenten pikobet indik basa sane kaangen mababaosan.\nIn Balinese: Pikobet sakadi puniki, majeng ring pemerintahan patut taler nyarengin miwah ngicenin wantuan ring anak sane ngungsi.\nIn Balinese: Sane kaping kalih wenten pikobet sareng NATO.\nIn Balinese: Wenten makudang-kudang pikobet sane ngwaninan anake rarud kesah saking genah rebate inggih punika faktor keamanan, kenyamanan, miwah kebutuhan sadina-dina sane nenten stabil.\nIn Balinese: Sadurung pikobet NATO puniki Rusia saréng Ukraina sampun wénten pikobet sane dumunan.\nIn Balinese: Mawinan, virus puniki ngawetuang pikobet ring sektor ekonomi lan pariwisata.\nOther forms of "kobet"


Contoh Pidato Bahasa bali Tentang Lingkungan | Contoh Pidato Puisi\nHome » Pidato Bahasa Bali » Contoh Pidato Bahasa bali Tentang Lingkungan\nOleh : I G.N.Agung Sandy Warman,S.Pd.H\nSuksma aturang titiang majeng ring pengeter acara indik galah sane kapaica ring titiang ngaturang sambrama wacana mantuka ring ida dane sareng sami.\nSane wangiang titiang dewan juri lomba\nSane wangiang titiang para uleman sane sampun prasida rauh ring acara puniki\nBapak/ Ibu guru pendamping sane sampun ledang nganter para sisia rikala melomba puniki. Sapunika taler majeng ring para sisia sane sareng ngewiletin lomba sane dahat tresna asihin titiang, maka miwah ida dane sareng sami sane ten presida antuk titiang nektek siki-siki sane suksmayang titiang.\nSedurung titiang ngaturungang sambrama wacana, ngiring sareng-sareng ngaturang rasa angayubagia mantuka ring Ida Sang Hyang Widhi Wasa duaning sangkaning paswecan Ida iraga presida mapulpul iriki ring acara lomba melarapan antuk nguncarang Pangastung kara:\nInggih, menawi ida dane sareng sami sampun uning indik kewentenan jagat Bali puniki. Jagat Bali magenah ring panegara Indonesia. Jagat Bali kewangun antuk kutus (8) kabupaten miwah kota asiki. Pekaryan sane kemargiang olih para jana ring Bali luwir ipun Petani, undagi, bendega, pengangon, perbankan, tur sane lianan. Tiosan ring punika wenten bidang sane silih sinunggil presida ngerajegan pembangunan ring Bali inggih punika Pariwisata.\nIndik kewentenan pariwisata ring Bali sampun kasub ke dura negara. Punika mawinan akeh wisatawan sakeng Amerika, Eropa,Afrika, Asia miwah Australia sane melancaran ke jagat Bali puniki. Wisata sane kasub kasenengin olih para wisatawan domestik miwah dura negara inggih punika wisata alam miwah tradisi-tradisi sane kemargiang ring Bali. Inggian tradisi Bali sane kasenengin olih para wisatawane sekadi Ngaben, Melasti miwah sane tiosan. Ping kalih indik wisata alam sane kasenengin sekadi Rafting, Tracking, cyrcling miwah nyingakin kewentenan alam sane kantun asri sekadi ring kintamani, batur, uluwatu, alas kedaton, air terjun nungnung, air terjun gitgit, miwah sane lianan.\nInggih ida dane sane wangiang titiang, duaning kadi asapunika buat kewentenan alam ring Bali sane sampun presida ngewangun pariwisata, patutne iraga setata ngelestariang kewentenan alam punika. Inggian pemargi sane presida kaanggen jalaran ngelestariang alam punika akeh. Silih sinunggil sekadi program sane sampun kamedalang olih guru wisesa inggih punika “Program Clean and Green”. Kruna Clean and Green ring basa indonesia madue arti Bersih dan Hijau. Suksman Program Clean and Green punika ngutsahayang mangdane jagat Bali setata bersih miwah alamnyane asri. Yening alam sampun asri pastika sampun byuta sane kasengguh pemanasan global nenten pacang nibenin jagat bali, tur angin sane kairup nenten keni polusi duaning kewentenan asep miwah gas sane berbahaya sampun kesaring olih taru-taru sane wenten. Sapunika taler yening alam lingkungan sampun bersih pastika pekantenannyane becik tur ngawinang iraga sehat rikala maurip pamekasne ring jagat Bali. Lianan ring punika, yening jagat Bali sampun bersih tur alamnyane asri pacang presida ngundang para wisatawan sayan ngakehang rauh melancaran ke Bali. Sakemaon ngantos mangkin lingkungan miwah alam ring Bali durung mecihna bersih tur asri. Titiang maosang kadi asapunika duaning sering sampun kecingak wenten anak sane kantun ngerusak alam sekadi nebang taru tanpa ijin miwah ngentosin carik dados wewangunan. Ring kebersihan lingkungan taler durung mecihna memargi duaning sekadi ring kota-kota kantun akeh luhu sane mauyang tur kewentenan tukad sane daki tur tercemar. Yening pariindike puniki nenten ketanganin pastika pacang ngawinang para wisatawan sane rauh ke Bali sayan ngidikang punika taler kesehatan masyarakat nenten terjamin.\nInggih ida dane sareng sami sane banget suksmayang titiang, mangdane byuta kadi punika nenten nibenin Bali iraga patut sungkem tur sareng-sareng ngemargiang Program Clean and Green punika mawit saking iraga sekadi mebersih ring pekarangan, mebersih ring margi sane wenten ring ajeng genah iragane tur patutune nandur taru ring sisin margi miwah ngelestariang carik utawi penegalan. Sapunika taler yening dados sisia, iraga patut setata mebersih miwah ngelestariang tetamanan ring lingkungan sekolah. Yening iraga sampun ngelaksanayang punika mawit saking angga soang-soang pastika Program Clean and Green pacang presida kemargiang, ngentur raris kebersihan miwah kelestarian alam ring Bali pacang presida ketincapang.\nInggih ida dane sareng sami sane wangiang titiang, wantah asapunika presida antuk titiang ngaturang sambrama wacana puniki, yening prade wenten kirang langkung atur titiang sane nenten mungguh ring pekahyunan ida dane titiang nunas geng rna sinampura. Pinaka pamuput atur titiang ngaturang prama santih\n0 Response to "Contoh Pidato Bahasa bali Tentang Lingkungan"


Matius 10 (BALI)\n1Ida Hyang Yesus raris ngandikain sisian Idane sane roras diri punika, tur icen Ida kuasa buat nundung setan miwah ngwarasang anak saking saananing sakit miwah pinakit.\n2Pesengan parautusane sane roras punika, inggih punika: Kaping pisan Dane Simon (dane taler kapesengin Petrus) miwah Dane Andreas semeton danene. Maliha Dane Yakobus okan Dane Sebedeuse miwah Dane Yohanes semeton danene.\n3Dane Pilipus miwah Dane Bartolomeus, Dane Tomas miwah Dane Matius juru duduk pajege, Dane Yakobus okan Alpeuse miwah Dane Tadeus.\n4Maliha Dane Simon (saking golongan Patriot) miwah Dane Yudas Iskariot sane alpaka ring Ida Hyang Yesus.\n5Ida Hyang Yesus ngutus utusan Idane roras diri punika saha kapiteketin asapuniki: “Eda pesan cening kanti liwat ka gumin bangsane ane lenan, wiadin ka kotan anak Samariane.\n6Nanging luas tur alihja bangsa Israele, nah ento biri-birine ane ilang.\n7Kema tur tuturangja, mungguing panemayan Ida Sang Hyang Widi Wasa ngadegang Pamrentahan Idane suba paek.\n8Segerangja anake sakit, idupangja anake mati, segerangja anake ane sakit lepra, tur tundungja sakancan setane. Sawireh cening suba maan ngidih, cening patut makidihang.\n9Edaja cening mabekel pipis mas wiadin pipis perak wiadin pipis temaga di sabuk ceninge.\n10Eda cening ngaba soksokan anggon ngagendong, eda mabaju dadua, eda ngaba sepatu wiadin gegaman sajeroning maleluasan. Sawireh anake magae ia patut maan apa ane perluanga.\n11Yening cening neked di satunggiling kota wiadin desa, alih ditu anak ane nyak nampi cening, tur nongosja sig anake ento kanti cening makaad uli ditu.\n12Yening cening nekain umah anak, cening patut ngucapang pangayu bagia buat anake ane ngelahang umahe.\n13Yen anake ento nampi tekan ceninge, pangayu bagian ceninge bakal ada sig anake ento, nanging yen anake ento tusing nyak nampi tekan ceninge, pangayu bagian ceninge bakal mabalik sig ceninge.\n14Buina yen ada pumahan muah kota ane tuara nyak nampi muah madingehang sapitutur ceninge, pesuja uli ditu tur kalahinja pumahan wiadin kotane ento, tur ketebangja buke ane di tlapakan batis ceninge.\n15Ingetangja cening, sujatinne di Dina Pangadilane Ida Sang Hyang Widi Wasa, anake ane uli kota Sodom lan kota Gomorane lakar gigisan ukumane teken anake di kotane ento.”\n16“Ingetangja, Guru ngutus cening buka biri-birine ka tengah-tengah cicing alasane, ento krana cening apanga tansah celih buka lelipine tur polos buka kedis darane.\n17Buina pada yatnaja cening marep teken anake makejang; krana lakar ada anak nyerahang cening ka ajeng Majelis Agamane, tur anake ento lakar nigtig cening di perhyangannyane.\n18Uli krana cening dadi sisian Gurune, cening lakar katurang ka ajeng pamrentahe muah ka ajeng pararatune, buat midartayang Orta Rahayune teken anake ento muah teken parabangsane ane lenan.\n19Yen cening daliha baan anake, edaja cening sumangsaya teken unduk ane lakar orahang cening; sawireh yen teka panemayannyane, cening bakal kicen apa ane patut bakal orahang cening!\n20Krana singja cening ane lakar ngraos ditu, nanging Roh Ajin ceninge ane lakar mawisik di keneh ceninge.\n21Dimasane ento anake lakar nyerahang nyamanne apanga matianga. Keto masih bapanne lakar nyerahang pianakne, tur ipianak lakar nglawan muah ngamatiang reramanne.\n22Tur cening lakar kagetingin baan anake uli krana Guru. Nanging nyenja pageh kanti ka wekasan, ia bakal maan rahayu.\n23Yen cening sangsaraina baan anake di satunggiling kota, malaibja cening ka kotane ane lenan. Guru nuturin cening: “Sasajaane satonden pragat pagaen ceninge di sawatek kotan gumi Israele, Sang Putraning Manusa Utusan Ida Sang Hyang Widi Wasa suba rauh.\n24Imurid singja bakal lebihan teken gurunne, wiadin iparekan tusingja bakal lebihan teken gustinne.\n25Suba cukup yen imurid kajiang pada teken gurunne muah iparekan kaluihang pada teken gustinne. Yen gustinne orahanga Baalsebul apa buin pakurenannyane!”\n26“Wireh keto eda cening takut teken manusa. Paundukane ane makebang, lakar kedengang, tur sakancan ane pingit lakar kawerayang.\n27Apa ane orahang Guru teken cening di petenge, tuturangja ento di galange tur apaja ane kapakisiang di kuping ceninge, uar-uarangja ento uli di duur neb umahe.\n28Edaja cening takut teken anak ane nyidayang ngamatiang ukudan ceninge, nanging ia tusing mampuh ngamatiang jiwa. Nanging takutja cening teken Ida Sang Hyang Widi Wasa ane madue wewenang nyirnayang jiwa muah awak manusane di kawah nrakane.\n29Singke kedis perite dadua maji tuah aji arupiah. Sakewala yen tuara mula pakarsan Ajin ceninge, aukud ko tusing ada ane lakar ulung ka tanahe.\n30Liun bok ceninge ane ada di sirah ceninge masih suba wilangin Ida.\n31Ento krana eda pesan cening takut, sawireh cening majian di ajeng Ida Sang Hyang Widi Wasa padaang teken kedis perite ento.”\n32“Asing-asing anak ane ngangken di arepan anake liu, mungguing ia dadi sisian Gurune, Guru masih lakar ngangkenin ia di ayun Ajin Gurune di suargan.\n33Nanging nyenja ane suba dadi sisian Gurune, laut ia ngaku tusing nawang Guru di arepan anake liu, Guru ko masih tusing bakal ngangkenin ia di ayun Ajin Gurune di suargan.”\n34“Eda cening ngaden mungguing tekan Gurune ene ngaba dame di gumine. Tekan Gurune dongja ngaba dame, nanging ngaba cerah.\n35Tekan Gurune ngranayang ipianak muani bakal nglawan bapanne, ipianak eluh lakar nglawan memenne, tur imantu eluh lakar nglawan matuanne eluh.\n36Dadinne musuhne ane kapitui, nah ento nyama sapakurenannyane.\n37Nyenja nresnain bapa muah memenne lebihan teken nresnain Guru, ia tusing pantes dadi murid Gurune. Buina nyenja nresnain pianakne muani wiadin pianakne eluh lebihan teken nresnain Guru, ia tusing pantes dadi murid Gurune.\n38Nyenja tuara nyadia negen salibne tur nututin Guru, ia tuara pantes dadi murid Gurune.\n39Nyenja ane makeneh magehang uripne, ia tusing lakar muponin urip ane sujati. Nanging nyenja ane kelangan urip uli krana Guru, ia bakal molih urip ane sujati.”\n40“Nyenja ane nampi cening, ia nampi Guru. Tur nyenja ane nampi Guru, ia nampi Ida ane ngutus Guru.\n41Nyenja nampi utusan Ida Sang Hyang Widi Wasa, baane ia utusan Ida Sang Hyang Widi Wasa, ia bakal bareng-bareng maan pikolih utusan Ida Sang Hyang Widi Wasa. Tur nyenja nampi anak sadu, baane ia mula sadu, ia bakal bareng-bareng maan upah anak sadu.\n42Ingetangja! Nyenja nulungin anake ane paling nistana ene aji yeh nyem acangkir baane ia murid Gurune, anake ento pedas bakal nampi pikolihne.”